**УТВЪРДИЛ:**



**МИНИСТЕРСТВО НА ОКОЛНАТА СРЕДА И ВОДИТЕ**

**Главна дирекция „Оперативна програма „Околна среда“**

Европейски фонд за регионално развитие на ЕС

**условия ЗА КАНДИДАТСТВАНЕ**

по процедура чрез подбор на проектни предложения

**BG16FFPR002-3.010**

**„****Изпълнение на мярка 69 от**

**Националната рамка за приоритетни действия за НАТУРА 2000“**

по приоритет 3 „Биологично разнообразие ”

на Програма „Околна среда“ 2021-2027 г.

**1. Наименование на програмата:**

Програма „Околна среда“ 2021 – 2027 г. (ПОС 2021-2027 г.)

**2. Наименование на приоритета и специфичната цел:**

Приоритет „Биологично разнообразие“, Специфична цел: RSO 2.7. „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“.

**3. Номер и наименование на процедурата:**

BG16FFPR002-3.010 „Изпълнение на мярка 69 от Националната рамка за приоритетни действия за НАТУРА 2000“

**4. Измерения по кодове:**

Област на интервенция – 078

Форма на финансиране – 001

Стопанска дейност – 024

Териториален механизъм ЕФСУ – 033

Равенство между половете ЕФСУ – 003

**5. Териториален обхват:**

Проектите по процедурата следва да бъдат изпълнени на територията на Република България, в рамките на следните защитени зони по Директивата за опазване на природните местообитания и на дивата флора и фауна, част от мрежата Натура 2000:

За вида Виюн: BG0000497, BG0000232, BG0000377, BG0000335, BG0000608, BG0000169, BG0000631, BG0000524, BG0000182, BG0000334, BG0000533, BG0000530, BG0000181, BG0000427, BG0000614, BG0000610, BG0000134, BG0000275

За вида Главоч: BG0000495, BG0000117

**6. Цели на предоставяната безвъзмездна финансова помощ по процедурата и очаквани резултати:**

**Целта на процедурата е**подобряване на природозащитното състояние на видовете Главоч (*Cottus gobio*) и Виюн (*Misgurnus fossilis*), чрез изпълнение на мярка 69 от НРПД. Мярката предвижда „подсилване“ на локални популации на видовете в естествения им ареал.

**Очаквани резултати**:

- Подобрено природозащитно състояние на видовете Главоч (*Cottus gobio*) и Виюн (*Misgurnus fossilis*)

- Изпълнена мярка 69 от НРПД

**7. Индикатори (показатели)[[1]](#footnote-1):**

Кандидатът включва в проектното си предложение следните индикатори:

**1. Видове с подобрен природозащитен статус (или с тенденция за подобряване):**

- Целева стойност за региона в преход – %;

- Целева стойност за по-слабо развитите региони – %

*Като базова стойност кандидатът посочва „0“, а като целева – подобрените оценки в % (процентно) изражение, изчислени по Указанията, представени в Приложение към условията за кандидатстване.*

**2. Площ на защитените зони по „Натура 2000“, обхванати от мерки за опазване и възстановяване:**

**-** Целева стойност за региона в преход – ха;

- Целева стойност за по-слабо развитите региони – ха.

*Като базова стойност кандидатът посочва „0“, а като целева – площта, в рамките на която ще се интервенира по проекта. При подаване на проектното предложение се представя информация за целевата площ на интервенции – описателна част, визуално представяне и геореферирани данни.*

**8. Общ размер на безвъзмездната финансова помощ по процедурата и разпределение по категория региони (ако е приложимо):**

Общият размер на средствата, които могат да бъдат предоставени по процедурата е 586 749,00 лв. (петстотин осемдесет и шест хиляди седемстотин четиридесет и девет лева), от които за региона в преход (ЮЗР) – до 76 277, 37 лв. (седемдесет и шест хиляди двеста седемдесет и седем лева и тридесет и седем стотинки), а в останалите по-слабо развити региони – до 510 471,63 лв. (петстотин и десет хиляди четиристотин седемдесет и един лева и шестдесет и три стотинки). Дейностите по настоящата процедура се подпомагат финансово от Европейския фонд за регионално развитие (ЕФРР) и от националния бюджет на Република България.

Управляващият орган на ПОС 2021-2027 г. си запазва правото да не предостави изцяло посочената сума, в случай че проектните предложения не отговарят на изискванията на условията за кандидатстване или в случай че предвидените за изпълнение дейности изискват по-малък финансов ресурс.

Посоченият общ размер на безвъзмездната финансова помощ (БФП) по процедурата може да бъде увеличаван при наличие на финансов ресурс по приоритета, без изменение на условията за кандидатстване.

**9.** **Минимален (ако е приложимо) и максимален размер на безвъзмездната финансова помощ за конкретен проект:**

По процедурата не е предвиден минимален размер на безвъзмездната финансова помощ (БФП) за конкретен проект.

Максимален размер на БФП за проект е 586 749 лв.

**10. Процент на съфинансиране[[2]](#footnote-2):**

Процентът на съфинансиране на БФП по отделен проект по процедурата е както следва:

*Финансиране за региона в преход:*

- средства от ЕФРР в размер на 70% - 53 394,16 лв. (петдесет и три хиляди триста деветдесет и четири лева и шестнадесет стотинки) и

- национално съфинансиране в размер на 30% - 22 883,21 лв. (двадесет и две хиляди осемстотин осемдесет и три лева и двадесет и една стотинки).

*Финансиране за по-слабо развитите региони:*

*-* средства от ЕФРР в размер на 85% - 433 900,89 лв. (четиристотин тридесет и три хиляди и деветстотин лева и осемдесет и девет стотинки) и

*-* национално съфинансиране в размер на 15% - 76 570,74 лв. (седемдесет и шест хиляди петстотин и седемдесет лева и седемдесет и четири стотинки).

**11. Допустими кандидати:**

Структури на/към Министерство на околната среда и водите (МОСВ)/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши учебни заведения.

***За да бъде оценен кандидат като допустим по настоящата процедура:***

1. Кандидатите/партньорите - научни институти следва да имат основен предмет на дейност, свързан със защита/опазване на околната среда, респективно някое от следните професионални направления: „Биологически науки“ и „Науки за земята“.

2. Кандидатът/партньорът - природонаучен музей трябва да бъде с определени функции, свързани със защита/опазване на околната среда.

3. Кандидатът/партньорът - ЮЛНЦ следва да е извършвал дейност за финансова година 2022 и/или 2023 г. и да притежава финансов капацитет, позволяващ да се изпълнят предложените в проектното предложение дейности и да се гарантира тяхната финансова устойчивост – представят се ОПР и/или счетоводен баланс, от които по отношение на текуща печалба/загуба, стойност на собствения капитал и стойност на актива в баланса е видно, че кандидатът/партньорът са извършвали дейност, както и по отношение на приходите и разходите в ОПР да е налице число, различно от 0.

4. Кандидатите/партньорите ЮЛНЦ следва да са вписани в регистъра на юридическите лица с нестопанска цел/регистър БУЛСТАТ най-малко 18 месеца, предхождащи месеца, в който е подадено проектното предложение; същите да са определени за извършване на общественополезна дейност по смисъла на Закона за юридическите лица с нестопанска цел (ЗЮЛНЦ), като в устава/учредителния акт следва да са налице текстове, от които да е видно, че поне една от целите на организацията е свързана със защита/опазване на околната среда. Не са допустими кандидати, които не са пререгистрирани по реда на ЗЮЛНЦ (изм. ДВ. бр.107 от 18 Декември 2020 г.).

5. За кандидатите/партньори ЮЛНЦ, научни институти, природонаучни музеи и висши училища, стопанската и нестопанската им дейност, разходите и финансирането им, следва да са ясно разделени. Подобни доказателствени документи могат да бъдат счетоводна политика или извлечение от нея, индивидуален сметкоплан, баланс, отчет за приходите и разходите, копия от приходни касови ордери, извлечения от банкови сметки, от касова наличност и др., като няма ограничение по отношение на техния брой.

6. Кандидатите/партньорите – научни институти, природонаучни музеи и висши училища трябва да са вписани в Регистъра за научната дейност в Република България, поддържан от Министерството на образованието и науката, като в допълнение кандидатът/партньорът – висше училище следва да бъде акредитиран от Националната агенция за оценяване и акредитация.

7. Допустими са кандидати/партньори – научни институти, висши училища и природонаучни музеи, които представляват „научноизследователски организации“ по смисъла на т. 16, буква „щ“, „ее“ от Рамката за държавна помощ за научни изследвания, развитие и иновации (2022/C 414/01) (Рамката). Съгласно цитираната разпоредба, „организация за научни изследвания и разпространение на знания“ или „научноизследователска организация“ означава субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране:

а) чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания;

б) когато тези субекти упражняват също така и стопански дейности, финансирането, разходите и приходите от тези стопански дейности трябва да се отчитат отделно;

в) предприятия, които могат да окажат решаващо влияние върху такъв субект, например в качеството на акционери или членове, не могат да се ползват от преференциален достъп до постигнатите от него резултати.

Изискването по буква „а“ се доказва за кандидатите и партньорите чрез:

- Акт за създаване (Постановление на Министерския съвет по чл. 60, ал. 1 от Закона за администрацията, решение на Общото събрание на БАН или др.) и устройствен правилник, друг правилник за устройството и/или дейността, устав или други правила, уреждащи осъществяваните дейности от кандидата/партньора и начина на финансирането им;

- Документ, удостоверяващ че съответната научна организация е вписана в Регистъра за научната дейност в Република България, поддържан от Министерството на образованието и науката.

Изискването по буква „б“ се доказва от кандидатите и партньорите чрез представянето на следните документи:

- Действащи към датата на кандидатстване счетоводна политика или извлечение от нея, от които да е видно, че разделението на икономическите от неикономическите дейности е осигурено към датата на кандидатстване, индивидуален сметкоплан, баланс и отчет за приходите и разходите или др.

Изискването по буква „в“ се доказва от кандидатите и партньорите чрез представянето на документите за доказване на изискването по буква „а“.

**12. Допустими партньори (ако е приложимо):**

Партньорството по настоящата процедура е допустимо, но не е задължително.

Допустими партньори по процедурата по смисъла на параграф 1, т. 5 от Допълнителните разпоредби на ПМС № 23/2023 г. са:

Структури на/към МОСВ/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши учебни заведения.

В случай на партньорство, разходите, извършени от партньора в хода на подготовката и изпълнението на проекта, са допустими за финансиране при същите условия, които се прилагат по отношение на кандидата.

***За да бъде оценен като допустим един партньор, следва да бъдат изпълнени следните изисквания и условия:***

1. Партньорът следва да удовлетворява всички изисквания и условия, които се отнасят за кандидата, съгласно посочените в Раздел 11 *„Допустими кандидати“* от условията за кандидатстване. Партньорите - научни институти, висши училища и природонаучни музеи следва да представляват „научноизследователски организации“ по смисъла на т. 16, буква „щ“, „ее“ от Рамката за държавна помощ за научни изследвания, развитие и иновации (2022/C 414/01) (Рамката) и да представят съответните документи, доказващи това обстоятелство, изискуеми и за кандидатите - научни институти, висши училища и природонаучни музеи.

2. Партньорствата по настоящата процедура не е необходимо да бъдат регистрирани в съда. На етапа на кандидатстване трябва да се представи подписано споразумение между кандидата и партньора, в което се уреждат ясно най-малко:

- правата и задълженията между страните във връзка с подаването на проектното предложение и изпълнението на дейностите по проекта;

- определянето на конкретните финансови ангажименти на всяка от страните във връзка с изпълнението на проекта и по отношение на исканата БФП, в т.ч. собственото участие (собствен принос); ясно разпределение на отговорностите при евентуално налагане на финансови корекции на бенефициента, включително във връзка с дейността на партньора[[3]](#footnote-3);

- стратегията за възлагане на обществени поръчки/процедури за избор на изпълнители вкл. ако е приложимо, съвместно възлагане на обществени поръчки/ процедури за избор на изпълнител по проекта, как ще бъдат подготвяни и провеждани съответните процедури;

- реда за възстановяване на сумите на партньора след извършени разплащания по проекта от Управляващия орган.

**13. Дейности, допустими за финансиране:**

Дейностите, предвидени за изпълнение и съответните разходи в рамките на проектното предложение, следва да съответстват на принципа на ефективност и ефикасност, да са с нестопански характер, да водят до постигането на целите на процедурата и на Приоритет „Биологично разнообразие“ на ПОС 2021-2027 г., да са в съответствие с принципа за „ненанасяне на значителни вреди“, с принципите за равнопоставеност между половете и осигуряване на равни възможности за всички.

Преди подаване на проекта кандидатът следва да извърши оглед на целевите защитени зони и площи, които ще бъдат заявени като обект на интервенция. За тях трябва да бъде изискано съгласие от собствениците за извършване на дейности, след което да се подаде уведомление по реда на екологичното законодателство до компетентния орган.

При стартиране изпълнението на дейности по процедурата преди сключване на АДБФП бенефициентите следва да изпълняват мерките за видимост, прозрачност и комуникация, заложени в Дял IV, глава III „Видимост, прозрачност и комуникация“ на Регламент (ЕС) 2021/1060.

Допустими за финансиране са следните дейности, които кандидатът описва и обосновава в проектното предложение:

**13.1. Дейности за подготовка на проектното предложение** - дейности по изготвяне на проектно предложение, вкл. експертни и технически анализи и проучвания (в това число теренни проучвания), необходими за написване и планиране на проектното предложение. Експертните и технически анализи и проучвания не трябва да са самоцелни, а да осигуряват информация, без която е невъзможно да се подготви проектно предложение.

**13.2. Основни дейности –** дейности в изпълнение на мярка 69 от НРПД 2021-2027 г. (<https://natura2000.egov.bg/EsriBg.Natura.Public.Web.App/Home/Documents>), например:

- Избор на донорна популация (вкл. анализи на налични данни и информация, в т.ч. и за условията на средата, при която живеят изходните популации посещения на терен и др.);

- Подбор на речни участъци[[4]](#footnote-4) (вкл. анализи на налични данни и информация, в т.ч. и за условията на средата, в която ще се зарибява, посещения на терен и др.);

- „Подсилване“ на локални популации, чрез зарибяване (вкл. асистирано размножаване при необходимост).

- Мониторинг на резултатите по отношение на оцеляемост, жизненост, нарастване, миграция от първоначалните места на освобождаване на екземплярите.

***Кандидатът, преди подаване на проекта, следва да изиска съгласие от собствениците за извършване на дейности в рамките на съответните целеви територии, попадащи в обхвата на проекта, след което да подаде уведомление по реда на екологичното законодателство до компетентния орган. При кандидатстване той следва да представи краен акт – решение на съответния компетентен орган от съгласуване по реда на екологичното законодателство за планираните дейности.***

При изпълнението на проекта бенефициентите генерират пространствени компоненти, картен материал в цифров вид, както и пространствени данни в цифров вид (ГИС). Изискванията към картния материал и пространствените данни са: картният материал да бъде в мащаб, позволяващ разчитане на детайлите, представени в съответната карта; за пространствените данни, които се представят в цифров вид - геобаза данни с метаданни или ESRI \*shp (ESRI shape file), в проекционна координатна система WGS84/UTM зона 35N и/или в официалната за страната система, при спазване на следната структура:

• геобаза/пакет от използваните изходни данни, които не са публично достъпни и/или не са в информационната система на НАТУРА 2000;

• геобаза/пакет от данни от проведените дейности на терен - GPS трак и точки с регистрации; полеви формуляри; снимков материал;

• геобаза/пакет от данни от крайни продукти, получени от извършените анализи и обобщения. Всички данни за местообитанията, които се набират и анализират за целите на дейностите по проектите, както и посочените пространствени данни със съответните мета-данни, се предоставят при подаване на пакет отчетни документи, като същите стават собственост на Министерството на околната среда и водите. Бенефициентът следва при приключване на дейностите по проекта да представи експертно становище от специалист в областта на опазване на биологичното разнообразие, съгл. Приложение № 2 „Писмени доказателства, които бенефициентите прилагат към искането за извършване на плащане” към условията за изпълнение.

**13.3. Организация и управление и комуникация и видимост.**

**13.3.1. Организация и управление** - Дейността по организация и управление на проекта включва организиране и обезпечаване работата на екипа за управление на проекта (възнаграждения, осигуровки и командировъчни разходи), осигуряване на необходимите консумативи, материали и оборудване за администриране на проекта.

Всеки бенефициент е пряко отговорен за управлението на проекта и осигуряване качественото изпълнение на заложените дейности. Той следва да предвиди достатъчно механизми за взаимодействие между членовете на екипа за управление на проекта при изпълнение на задачите и отчитане на работата, с цел осигуряване на вътрешна оценка и контрол, както и за мониторинг на напредъка по проекта и предприемането на корективни мерки, при необходимост.

Членовете на екипа могат да бъдат вътрешни за организацията служители, както и външни експерти, на които е възложено изпълнение на дейностите по организация и управление по реда на ЗОП или на глава четвърта от Закона за управление на средствата от Европейските фондове при споделено управление (ЗУСЕФСУ). Това следва да бъде изрично упоменато в проектното предложение.

Ръководителят на проекта не може да съвместява функциите на ръководител с тези на член на екипа за управление на проекта. Ръководителят на бенефициента/представляващият бенефициента не може да взема участие в управлението на проекта.

Всеки кандидат следва да осигури ясна организационна структура за управление на проекта, в която са включени ръководител на проекта и членове с посочени задачи и изисквания за необходимата квалификация и отговорности на всеки отделен член. Членовете на екипа за управление следва да покриват функции като подготовка на документите, необходими за извършване на плащания и за верификация на разходите, мониторинг и докладване, изпълнение на мерки за видимост, прозрачност и комуникация, съхранение на документите по проекта, както и функции по координация на дейностите по проекта. Членове на екипа за управление могат да съвместяват различни функции, с изключение на такива, при които едната от съвместяваните позиции е с контролни функции спрямо другата.

Предвидената организационна структура следва да демонстрира разделение на функциите в екипа, като не е допустимо припокриване на функциите и задачите, както между отделните членове в екипа за управление, така и с външни изпълнители по проекта.

**13.3.2. Видимост, прозрачност и комуникация** - Дейностите за видимост, прозрачност и комуникация трябва да отговарят на условията и изискванията, описани в Дял IV, глава III „Видимост, прозрачност и комуникация“ на Регламент (ЕС) 2021/1060. В тази връзка, конкретният бенефициент има задължение при дейностите за комуникация, видимост и прозрачност да указва произхода на финансирането чрез поставяне на емблемата на ЕС в съответствие с посочените технически характеристики съгласно чл. 47 и Приложение IX от Регламент (ЕС) 2021/1060, налични на <https://ec.europa.eu/regional_policy/en/information/logos_downloadcenter/>.

Оперативни насоки за използване на емблемата на ЕС за периода 2021-2027 г. можете да намерите тук: <https://ec.europa.eu/info/sites/default/files/eu-emblem-rules_en.pdf> .

Логото на Програма „Околна среда“ и примерна бланка могат да бъдат изтеглени от следния линк: <https://www.eufunds.bg/bg/opos/term/414>

При изпълнение на дейностите за видимост, прозрачност и комуникация съгласно чл. 50 от Регламент (ЕС)2021/1060 конкретният бенефициент следва:

- да публикува на уебсайта си, и на сайтове в социални медии, кратко описание на проекта, пропорционално на равнището на подкрепата, неговите цели и резултати, като откроява финансовата подкрепа от Съюза;

- да включва по видим начин текст, подчертаващ подкрепата от Съюза, в документите и комуникационните материали, свързани с изпълнението на проекта и предназначени за обществеността или за участниците;

- да поставя устойчиви табели или табла, ясно видими за обществеността, на които се откроява емблемата на Съюза в съответствие с техническите характеристики, посочени в приложение IX, веднага щом започне физическото изпълнение на проекта, включващи физически инвестиции, или инсталирането на закупеното оборудване, с общ размер на разходите над 500 000 евро.

Следва да се има предвид, че Управляващият орган на ПОС 2021-2027 г. не съгласува мерките за видимост, прозрачност и комуникация по време на изпълнението на проекта, а единствено следи за тяхното прилагане.

Съгласно чл. 49, пар. 6 от Регламент (ЕС) 2021/1060, във връзка с чл. 22, ал. 2 от условията за изпълнение, бенефициентите следва да предоставят при поискване на институциите, органите, службите и агенциите на ЕС материалите за осигуряване на комуникация и видимост, като предоставят на ЕС безвъзмезден, неизключителен и неотменим лиценз за използването на тези материали и всички вече съществуващи права, свързани с тях, съгласно приложение IX от същия Регламент. Това следва да бъде съобразено при подготовка на документацията за възлагане на дейностите и при сключване на договорите с изпълнители.

**13.3.3. Подготовка на документация за възлагане на обществени поръчки**

На етапа на кандидатстване за всички дейности (които се предвижда да бъдат реализирани от външен изпълнител) с изключение на дейности 13.3.1 и 13.3.2 трябва да бъдат обявени обществените поръчки по реда на ЗОП или да са публикувани публичните покани по реда на глава четвърта от ЗУСЕФСУ (съгласно нормативната уредба, приложима за съответния бенефициент в качеството му на възложител).

**13.3.4. Постигане на съответствие с екологичното законодателство.**

За целите на настоящата процедура чрез подбор се изисква на етапа на кандидатстване да бъдат издадени и да се представят крайни актове по реда на екологичното законодателство – Решения на компетентен орган от съгласуване по реда на екологичното законодателство за планираните дейности.

Предвид факта, че по процедурата не се подкрепя изграждане на инфраструктура с очаквана продължителност (жизнен цикъл) над 5 години, а резултатите и активите, които се придобиват в резултат от изпълнението на дейностите също са с очаквана продължителност (жизнен цикъл) по-малка от 5 години, разпоредбите на чл. 73, пар. 2, буква „й“ от Регламент (ЕС) 2021/1060 не са приложими за проектните предложения.

**13.4.** **Видове недопустими дейности**

Посочените по-долу дейности са недопустими за финансиране по процедурата:

- дейности извън обхвата на мярка 69 от Националната рамка за приоритетни действия за НАТУРА 2000.

- разработване/актуализиране на планове за управление на защитени зони, защитени територии, планове за действие за видове;

- дейности за одит на проекта;

- всякакви дейности от търговски и/или друг характер, генериращи печалба за кандидата и/или партньорите;

- дейности, извършени в нарушение на правилата за държавни помощи;

- дейности за закупуване на активи втора употреба;

- придобиване на застроени и незастроени имоти;

- дейности, за изпълнението на които вече е било предоставено финансиране със средства от ЕСИФ/ЕФСУ или чрез други фондове и инструменти на Европейския съюз, както и с други публични средства, различни от тези на бенефициента;

- дейности, непопадащи в обхвата на Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060;

- дейности, които са физически завършени или изцяло осъществени преди подаването на Формуляра за кандидатстване от бенефициента, независимо дали всички свързани плащания са извършени от него, освен в случаите на чл. 59а от ЗУСЕФСУ.

**14. Категории разходи, допустими за финансиране:**

Разходите в рамките на проектното предложение, следва да са обосновани и да отговарят на принципа на добро финансово управление, по-специално от гледна точка на икономичността и ефикасността и да водят до постигането на целите на процедурата.

Бюджетът на проекта представлява както предварителна оценка на очакваните разходи, така и максимален размер на допустимите разходи. Допустимостта на разходите се основава на европейското и българското законодателство, следва да се базира на нормативно определени размери или на реални пазарни цени и да е в съответствие с предвижданите за финансиране дейности. Управляващият орган има право да увеличава одобрения в проектното предложение бюджет по реда на глава шеста от Условията за изпълнение по настоящата процедура.

**14.1. Нормативна уредба**

Разходите, допустими за финансиране в рамките на настоящата процедура, трябва да отговарят на разпоредбите на:

- Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика;

-Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;

- ЗУСЕФСУ;

- Постановление на МС № 86 от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. (ПМС № 86/01.06.2023 г.);

- Постановление № 23 на Министерския съвет от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г. (ПМС № 23/2023 г.)

– Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите;

- Закона за обществените поръчки и подзаконовата нормативна уредба за прилагането му;

- Постановление № 4 на Министерския съвет от 11.01.2024 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фондове при споделено управление.

Относно третирането на ДДС приложимост указанията на МФ, Приложение № 3 към условията за изпълнение.

**14.2. Общи условия за допустимост на разходите по процедурата**

За непреките разходи се прилага процент на единна ставка към допустимите преки разходи по проекта, финансирани от БФП както следва:

- за проекти със стойност на БФП под 400 000 лв. – 14,00%;

Съответният процент се прилага към сумата на всички допустими преки разходи и включва непреките разходи за организация и управление, свързани с възнаграждения на екипа по управление/администриране на проекта (ръководител, координатор, технически сътрудник, счетоводител и др.); разходи за пътни, настаняване и дневни на екипа; разходи за външни услуги във връзка с организацията и управлението на одобрения за финансиране проект; други разходи, необходими за администрирането/управлението на проекта (материали, консумативи, оборудване); разходи за подготовка на документации за възлагане на обществени поръчки/процедури за избор на изпълнители, както и разходите за видимост, прозрачност и комуникация, свързани с популяризиране на изпълнението и резултатите от проекта), независимо дали се възлагат изцяло на външен за бенефициента изпълнител или екипът за управление на проекта е сформиран единствено от служители на бенефициента (или е смесен – служители на бенефициента и външни за него лица, избрани в съответствие с националното законодателство).

Ограниченията са съгласно утвърдената Актуализирана методология за определяне на размерите на единна ставка за финансиране на дейности за организация и управление на проекти по ОПОС 2014 - 2020 г., съфинансирани от Европейските структурни фондове и Кохезионния фонд (Методологията за опростени разходи) и при спазване на Националната методология за определяне на размерите на единна ставка за финансиране на дейности за организация и управление на проекти, съфинансирани от Европейските структурни и инвестиционни фондове (Националната методология за опростени разходи ). Резюме на Методологията за опростените разходи е публикувано на Единния информационен портал на Европейските структурни и инвестиционни фондове (<https://www.eufunds.bg/bg>), в секция „Оперативна програма „Околна среда“, раздел Документи/„Наръчници, ръководства, правила“. Кандидатът посочва приложимия процент на единната ставка за непреките разходи съгласно Методологията и в зависимост от БФП на проекта, като изчислява стойността им спрямо този процент и я вписва в бюджета. Не е допустимо изчисляването на сумата за категорията непреки разходи с различен процент, от заложения в Методологията.

Кандидатите следва да имат предвид, че процентните ограничения се налагат върху реално извършените и разплатени допустими разходи, вкл. последващото изплащане на пълния размер на разходите за дейността по организация и управление, видимост, прозрачност и комуникация, подготовка на документации за възлагане на обществени поръчки/процедури за избор на изпълнители, зависи от постигането на резултатите от проекта, измерими със съответните индикатори, заложени в проектното предложение.

Използването на единна ставка по чл. 55, ал. 1, т. 4 от ЗУСЕФСУ не освобождава бенефициентите от задълженията им при изпълнението на всички дейности, включени в техните проекти, да спазват приложимото европейско и национално законодателство.

**14.3. Допустими за финансиране разходи**

Следните категории разходи са допустими за финансиране по процедурата:

І. РАЗХОДИ ЗА МАТЕРИАЛНИ АКТИВИ

ІІ. РАЗХОДИ ЗА УСЛУГИ

IV. РАЗХОДИ ЗА ПЕРСОНАЛ

V. РАЗХОДИ ЗА ТАКСИ, вкл. свързани с процедурите по екологично законодателство

VІ. РАЗХОДИ ЗА МАТЕРИАЛИ

VII. НЕПРЕКИ РАЗХОДИ - разходи за организация и управление, за видимост, прозрачност и комуникация и подготовка на документации за възлагане на обществени поръчки/процедури за избор на изпълнители, при прилагане на чл. 55, ал. 1, т. 4 от ЗУСЕФСУ. Сумата на допустимите непреки разходи следва да бъде изчислена като към сбора на всички допустими преки разходи бъде приложен съответният процент на единна ставка за разходите за организация и управление, разходи за информация и комуникация на проекта и разходи за разработване на тръжни процедури, в съответствие с Методологията за определяне на размерите на единна ставка за финансиране на дейности за организация и управление на проекти.

ДДС е допустим разход по процедурата съгл. разпоредбата на чл. 64, пар. 1, буква „в“ i) от Регламент (ЕС) 2021/1060, в случай че се отнася за допустими дейности и не е възстановим. Съгласно разпоредбите на § 3 от ПЗР на ПМС № 86/01.06.2023 г. „възстановим данък върху добавената стойност“ е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данък върху добавената стойност, включително когато, като е имало това право, не го е упражнило по реда на закона. По процедурата се прилагат и Указанията на министъра на финансите – Приложение № 3 към условията за изпълнение.

Конкретните указания за попълването на секция „Бюджет“ на Формуляра за кандидатстване в ИСУН са представени в Приложение № 1 към условията за кандидатстване.

* 1. **Недопустими разходи**

По процедурата не са допустими следните разходи:

– разходи, свързани с изпълнението на недопустими дейности по процедурата;

– разходи за наем на машини, съоръжения и оборудване за постоянно ползване след приключване на проекта;

– разходи за одит;

– режийни разходи на бенефициента;

– разходи за последваща експлоатация и поддръжка (освен гаранционната поддръжка);

– разходи за закупуване на моторни превозни средства;

– разходи, надхвърлящи нормативно определени максимални размери, както и разходи, надхвърлящи процентните ограничения и/или максималната стойност за тях, включена в Условията за кандидатстване;

– глоби, финансови санкции и разходи за разрешаване на спорове;

– комисиони и загуби от курсови разлики при обмяна на чужда валута;

– ДДС върху недопустими дейности, както и възстановимо ДДС;

– закупуване на дълготрайни материални активи – втора употреба;

– разходите за гаранции, осигурени от банка или от друга финансова институция;

– лихви по дългове, с изключение на свързани с БФП, предоставени под формата на лихвени субсидии или субсидии за гаранционни такси;

– разходи за дейности, извършени в нарушение на правилата за държавните помощи;

– разходи за финансиране на операции, които към момента на избирането им за финансиране от ЕФСУ са били физически завършени или изцяло осъществени преди подаването на проектното предложение за финансиране по програмата от страна на бенефициента, независимо дали всички свързани плащания са направени от бенефициента или не (съгласно чл. 63, параграф 6 от Регламент (ЕС) № 2021/1060 );

– разходи, които вече са финансирани със средства от ЕСИФ/ЕФСУ или чрез други фондове и инструменти на Европейския съюз, както и с други публични средства, различни от тези на бенефициента;

- разходи за предприятия в затруднено положение, както са определени в член 2, точка 18 от Регламент (ЕС) № 651 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора, освен ако предоставянето на подкрепата е разрешено по силата на правила за предоставяне на помощ de minimis или на правила за временна държавна помощ, предназначени за справяне с извънредни обстоятелства;

– разходи за дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

Недопустими за финансиране разходи, неправомерно одобрени и платени от бенефициента, остават за негова сметка и не подлежат на възстановяване.

**14.5.** **Указания за изготвяне на бюджета**

Подробни указания за попълване на бюджета на проекта са представени в Приложение № 1 към условията за кандидатстване.

**14.6.** **Анализ относно остойностяването на дейностите, включени в проектното предложение** (по образец, Приложение № 2 към условията за кандидатстване).

Анализът на остойностяването се изготвя като самостоятелен документ съгласно образеца към условията за кандидатстване, като в него се обосновава как е остойностена всяка една от дейностите, вкл. дейностите, свързани с подготовката на проекта, при съобразяване на изискванията в условията за изпълнение.

За дейностите по организация и управление, както и тези по видимост, прозрачност и комуникация, и подготовка на документации за възлагане на обществени поръчки/процедури за избор на изпълнители, които влизат в състава на непреките разходи, анализ не се представя. С цел определяне на общата стойност на проектното предложение в Приложение № 2 към условията за кандидатстване се попълват само процентът и стойността на непреките разходи. В анализа се посочва въз основа на какви документи, други анализи или проучвания са остойностени дейностите и/или каква информация/ минимални технически и/или функционални характеристики, данни/ показатели/ оферти/ извлечение от каталог на производители/доставчици, информация за вече сключени и изпълнени договори със сходни параметри и предмет, пазарни консултации по смисъла на Закона за обществените поръчки (ЗОП), пазарни проучвания и/или проучване в интернет, досегашен опит, калкулативен метод и др. са ползвани при остойностяването и др. (за целите на определяне стойността на дадена дейност е необходимо сравнение на базата на минимум два източника). При позоваване на вече сключени договори с избран/и изпълнител/и на дейности, предмет на проектното предложение, с което се кандидатства, към анализа на остойностяването се прилага копие/я на тези договори или, ако са публично достъпни, се посочва активен линк към тях. Това не освобождава бенефициента от задължението за представяне на анализ на остойностяването за предоставяне на сравнителни данни от минимум две оферти или два други източника за определяне на прогнозната стойност на поръчката. При позоваване на оферти се прилагат самите оферти, при позоваване на извлечение от каталог на производители/доставчици се прилагат извлеченията от каталога или се посочват съответните линкове към продукта. При доказване на стойността на отделна дейност единствено чрез оферти, се изисква същите да са представени от субекти, чийто предмет на дейност е сходен с предмета на представената от кандидата оферта. Това се доказва с референция за изпълнена подобна услуга, извлечение от договор със сходен предмет или публично достъпна информация – интернет сайт с посочени основни дейности на организацията и изпълнени услуги.

В случаите, в които остойностяването е извършено единствено на базата на оферти, се представят минимум две такива от независими източници. При позоваване на досегашен опит/калкулативен метод се прилагат техническите спецификации, количествено-стойностни сметки и др.

Възможно е доказване на стойности по дейности чрез извадка на подобни услуги/доставки от страницата на Агенцията по обществени поръчки (АОП), като се посочват аналогичните характеристики между проведената поръчка със сключен договор и дейностите, предвидени в проектното предложение. В анализа на остойностяване е възможно да се посочи и процент на допълнителни разходи (ако такива са налични), които може да включват транспортни разходи, управленски разходи и/или друго, като изрично следва да е посочена тяхната стойност или процент от действителните разходи с обосновка за приетия процент и необходимостта от прилагането му.

Всеки анализ на остойностяване следва да съдържа в поле „Забележка“ описателна част за принципите, които са използвани при определяне на стойността на отделна дейност: защо и как е определена стойността на дейността, коя сума е приета – средноаритметична или по-ниската стойност на услугата/доставката, какви обстоятелства са отчетени или следва да се отчитат при остойностяване на всяка конкретна дейност, друго по преценка на кандидата.

Анализът на остойностяването обосновава изборът на най-добро съотношение между размера на исканата БФП, предвидените дейности и постигането на поставените цели, като задължително се спазва принципа на добро финансово управление (икономичност, ефикасност и ефективност), дефиниран в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза.

Структурата на анализа следва последователността на дейностите, посочена в секция „План за изпълнение/Дейности по проекта“ от формуляра за кандидатстване в ИСУН. Номерацията и наименованието на дейностите, посочени в анализа следва да са идентични с тези, посочени в секция „План за изпълнение/Дейности по проекта“ на формуляра в ИСУН, като се сумира и посочва на ред „Общо“ и общата стойност на проектното предложение.

* 1. **Авансови плащания**

Бенефициентът има право да поиска авансово плащане от общата стойност на БФП след подписване на АДБФП, като максималният размер на авансовото плащане не може да надвишава 20% от стойността на безвъзмездната финансова помощ.

Авансът се изплаща по един от следните начини:

1. на две части, когато се предвижда една или повече дейности по проекта да се изпълняват от изпълнител, определен по реда на Закона за обществените поръчки/по реда на глава четвърта от ЗУСЕФСУ:

а) авансово плащане в размер до 5% (пет процента) от безвъзмездната финансова помощ за проекта, платимо след сключване на АДБФП;

б) след сключване на договори по реда на Закона за обществените поръчки/по реда на глава четвърта от ЗУСЕФСУ с изпълнители за основните дейности, които ще се изпълняват от външен изпълнител, се извършва плащане на остатъка до определения размер на аванса.

2. еднократно, когато не се предвижда дейностите по проекта да се изпълняват от изпълнител, определен по реда на Закона за обществените поръчки/по реда на глава четвърта от ЗУСЕФСУ.

Авансовите плащания следва да бъдат посочени във формуляра за кандидатстване съгласно указанията на Приложение № 1 към Условията за кандидатстване.

**ВАЖНО**: Авансовото плащане трябва да бъде обезпечено от бенефициента в пълен размер, когато това е приложимо в съответствие с изискванията на чл. 8 от *Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите* и изискванията на условията за изпълнение по настоящата процедура.

Срокът и условията за извършване на авансово плащане са определени в Условията за изпълнение. В съответствие с чл. 60, ал. 2 от ЗУСЕФСУ, списък на писмените доказателства, които бенефициентът прилага към искането си за извършване на съответното плащане е приложен към Условия за изпълнение (Приложение № 2 „Писмени доказателства, специфични за процедурата “ към условията за изпълнение).

1. **Допустими целеви групи (ако е приложимо):**

Общини, неправителствени организации, министерства и техните регионални структури, областни администрации, бизнес организации и асоциации, академична общност, населението в страната.

1. **Приложим режим на минимални/държавни помощи (ако е приложимо):**

По правило предоставянето на държавни помощи е забранено, като изключенията от тази забрана са нормативно уредени. Предоставянето на безвъзмездна финансова помощ се извършва в съответствие с европейското и национално законодателство в областта на държавните помощи.

Едно от условията, които трябва да бъдат изпълнени, за да бъдат приложени правилата за държавни и минимални помощи при предоставянето на държавни ресурси, е получател на помощта да е „предприятие“ съгласно конкурентното право. „Предприятие” по смисъла на чл. 107 от ДФЕС е всяка структура, ангажирана със стопанска дейност, независимо от правния й статут и начина й на финансиране. Съгласно практиката на Съда на ЕС, „предприятия“ по смисъла на конкурентното право са всички субекти, упражняващи икономическа дейност, в това число и носители на публична власт, когато дейността им е свързана с предлагане на стоки/услуги на пазара. За преценката дали едно лице оперира като „предприятие“ е без значение правният статут по националното право и начинът му на финансиране, а обстоятелството дали същото предоставя стоки или услуги на даден пазар.

Целта на настоящата процедура е подобряване на природозащитното състояние на видовете Главоч (*Cottus gobio*) и Виюн (*Misgurnus fossilis*), чрез изпълнение на мярка 69 от Националната рамка за приоритетни действия за мрежата Натура 2000 на България (НРПД). Тези два вида риби попадат в Приложение № 2 към чл. 6, ал. 1, т. 2 и 3 от Закона за биологичното разнообразие (ЗБР) като видове, за опазването на чиито местообитания следва да бъдат обявени защитени зони. Видовете Главоч (*Cottus gobio*) и Виюн (*Misgurnus fossilis*) са застрашени и включени в Червената книга на РБългария. В НРПД по мярка 69 са определени защитените зони, в които предмет на опазване и поддържане са местообитанията на двата вида риби, техните популации и разпространение.

Обща характеристика на главоча (*Cottus gobio*) и виюна (*Misgurnus fossilis*) е тяхната уязвимост както по отношение на негативното влияние на антропогенни фактори, така и на естествени процеси и явления като наводнения, продължителни засушавания, хищници. Двата вида риби не са включени в Приложение № 4 към чл. 41, ал. 1 от ЗБР, в което попадат защитени видове животни и растения под режим на опазване, за които се въвеждат забрани, разрешителен режим и квоти за ползване, условия за отглеждане и размножаване при контролирани условия, за покупка, продажба, транспортиране или изнасяне зад граница, вкл. забрани за ловуване и обезпокояване. В този смисъл, въпреки че финансираните по процедурата видове риби са застрашени, обект на опазване са техните местообитания, като законодателят не е предвидил въвеждането на забрани, квоти и условия за ползване поради обстоятелството, че те не са обект на регулиран улов и търговия.

Подпомаганите с финансиране по процедурата видове риби са част от приложението към Резолюция № 6 (1998) на Постоянния комитет на Бернската конвенция. В това приложение са включени видове, за които се изискват специфични мерки за опазване на техните местообитания. За обявяването на така определените защитени зони са издадени заповеди на министъра на околната среда и водите по чл. 12, ал. 6 от ЗБР (с изключение на защитена зона BG0000427 „Река Овчарица“, за която е наличен проект на заповед, обект на обществено обсъждане). За част от защитените зони са одобрени специфични и подробни цели на опазване, които включват подобряването и поддържането на природозащитното състояние на видовете Главоч (*Cottus gobio*) или Виюн (*Misgurnus fossilis*) в съответната зона, както и поддържане на популационната им плътност.

Допустими за финансиране по процедурата са дейностите по:

1. Избор на донорна популация от съответния вид риба и подсилване на локалните популации на вида в съответната защитена зона в предварително подбрани речни участъци.

2. Мониторинг на резултатите.

3. Дейности по управление на проекта, видимост, прозрачност и комуникация и разработване на документации за обществени поръчки/процедури за избор на изпълнители.

Преобладаващата част от популациите на тези два вида риби в България, и в частност на тези, попадащи в екологичната мрежа от защитени зони Натура 2000, е с оценка на природозащитното състояние „неблагоприятно-незадоволително“, което налага предприемането на действия по подсилване на техните популации. Видно от Решение на Комисията C (2017) 803, дело № SA.45645 (2016/ N), консервационните дейности за защита на природата и биологичното разнообразие, които са общодостъпни за обществеността без заплащане имат изцяло социална и културна насоченост и нямат икономически характер. В рамките на Решението по дело № SA.45645 (2016/ N) (пар. 17, б. „е“), за допустими са определени проучвания и инвестиции, отнасящи се до поддържането, възстановяването и подобряване на състоянието на природното наследство от зоните в Натура 2000, в т.ч. за стабилизиране и развитие на популациите на застрашени видове. Като допустими в Решение на Комисията C (2017) 803 по дело № SA.45645 (2016/ N) са определени разходите за инвестиции, проучвания, персонал, административните разходи, други оперативни разходи, консултантски услуги и услуги по предоставяне на информация и др. За тези дейности, съгласно заключението на решение на Комисията C (2017) 803, дело № SA.45645 (2016/ N), са неприложими правилата на конкуренцията, включително по отношение на държавни помощи, поради липса на елемента „икономическа дейност“.

Интервенциите, подкрепяни в рамките на настоящата процедура, са насочени към подобряване на природозащитното състояние на защитени видове в рамките на мрежата Натура 2000, ще имат полза за обществото като цяло и в тази връзка нямат за цел или резултат извършване на икономическа дейност (виж т. 30 от решение на Комисията C (2017) 803, дело № SA.45645 (2016/ N). Предвид предмета на настоящата процедурата и фокусът върху консервационните мерки за подобряване на природозащитното състояние на защитени видове, подпомагането няма икономически характер (в този смисъл е Решение на Европейската комисия C(2016)5146 от 11 август 2016г. (SA.44011 (2015/N) и т. 34 от Съобщение „Известие на Комисията относно понятието за държавна помощ съгласно член 107, параграф 1 от ДФЕС“).

По настоящата процедура се подкрепят дейности в изпълнение на мерки за подобряване природозащитното състояние на защитени видове, посочени в НРПД, одобрена от Европейската комисия, като съгласно този документ дейностите ще се изпълняват единствено в посочените защитени зони, които са само част от територията на разпространение на видовете. В този смисъл, интервенциите не предвиждат предоставяне на помощ за отстраняване на екологични щети, възобновяване на екосистеми, опазване или възстановяване на биологичното разнообразие и прилагане на природосъобразни решения за смекчаване на изменението на климата и за адаптиране към него. Предвид изложеното, може да се счете, че подпомагането не попада в обхвата на *Съобщение на Комисията - Насоки относно държавната помощ в областта на климата, опазването на околната среда и енергетиката от 2022 г.* (2022/C 80/01).

По процедурата е допустимо закупуване и монтаж на лабораторно оборудване, съоръжения и други материални активи, които могат да бъдат използвани както за изпълнение на неикономическите дейности по подобряване на състоянието на популациите на двата вида риби, така и за извършване на икономически дейности. Предоставянето на финансиране на бенефициентите/партньорите за закупуването и монтажа на такова оборудване ще представлява **минимална помощ, попадаща в приложното поле на Регламент (ЕС) 2023/2831** на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis (C/2023/9700, OB, L, 2023/2831, 15.12.2023 г.), наричан по-долу Регламент (ЕС) 2023/2831.

В съответствие с чл. 1, параграф 1 от Регламент (ЕС) 2023/2831, този регламент е прилага за помощите, предоставяни на предприятия от всички сектори, с изключение на:

1. помощите, предоставяни на предприятия с дейност в първичното производство на продукти от риболов и аквакултури;

2. помощите, предоставени на предприятия, осъществяващи дейност в преработката и предлагането на пазара на продукти от риболов и аквакултури, когато размерът на помощта е определен въз основа на цената или количеството на закупените или пуснати на пазара продукти;

3. помощите, предоставяни на предприятия, които извършват дейност в областта на първичното производство на селскостопански продукти;

4. помощите, предоставяни на предприятия, които извършват дейности в преработката на селскостопански продукти и търговията с тях, в един от следните случаи:

а) когато размерът на помощта е определен въз основа на цената или количеството на тези продукти, които се изкупуват от първичните производители или се предлагат на пазара от съответните предприятия;

б) когато помощта е обвързана със задължението да бъде прехвърлена частично или изцяло на първичните производители;

5. помощите, отпуснати за дейности, свързани с износ за трети държави или държави членки, по-конкретно помощите, пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

6. помощите, обвързани с използването на местни стоки и услуги вместо вносни стоки и услуги.

Когато получател на минимална помощ упражнява дейност в един от секторите, описани в чл. 1, параграф 1, букви „а“, „б“, „в“ или „г“ от Регламент (ЕС) 2023/2831, както и в един или повече от секторите, попадащи в приложното поле на този регламент, или има други дейности, попадащи в приложното поле на настоящия регламент, регламентът се прилага спрямо помощта, предоставяна за посочените сектори или дейности, при условие че бъде гарантирано посредством подходящи средства, като например разделение на дейностите или разделяне на счетоводството, че дейностите в изключените сектори не се ползват от помощ de minimis, предоставена съгласно Регламент (ЕС) 2023/2831.

При режим „минимална помощ“, общият размер на всички минимални помощи за бенефициента, съответно за всеки от неговите партньори, и за всички субекти, с които бенефициентът/всеки партньор образува „едно и също предприятие“ не може да надвишава 300 000 евро (586 749‬ лева) за период от три години. За целите на тавана, посочен в чл. 3, пар. 2 от Регламент (ЕС) 2023/2831, помощта се изразява като парични безвъзмездни средства. Всички използвани стойности са е в брутно изражение, т.е. преди облагане с данъци или други такси.

Таванът на минималната помощ не е надхвърлен, когато сборът между безвъзмездната финансова помощ за дейностите по закупуването и монтажа на лабораторно оборудване на бенефициента/всеки отделен партньор и всички други получени минимални помощи на територията на Република България за последните три години от:

• бенефициента/всеки отделен партньор; и

• предприятията, с които той образува „едно и също предприятие“ по смисъла на чл. 2, пар. 2 от Регламент (ЕС) 2023/2831; и

• всички предприятия, които са се влели, слели с или са придобити от някое от предприятията, образуващи „едно и също предприятие“ с бенефициента/всеки отделен партньор, съгласно чл. 3, пар. 8 от Регламент (ЕС) 2023/2831; и

• предприятията, образуващи „едно и също предприятие“ с бенефициента/всеки отделен партньор, които са се възползвали от помощ de minimis, получена преди разделяне или отделяне, съгласно чл. 3, пар. 9 от Регламент (ЕС) 2023/2831

не надвишава 300 000 евро (586 749‬ лева) за период от три години.

Съгласно чл. 3, пар. 4 от Регламент (ЕС) 2023/2831, таванът, посочен в чл. 3, параграф 2 от Регламент (ЕС) 2023/2831 се прилага независимо от формата на помощта de minimis или от преследваната от нея цел и без значение дали предоставената помощ се финансира изцяло или частично със средства, произхождащи от ЕС. Когато с отпускането на нова помощ de minimis може да бъде надвишен съответния таван, определен в чл. 3, параграф 2 от Регламент (ЕС) 2023/2831, тази нова помощ не попада в приложното поле на този регламент, съгласно чл. 3, пар. 7 от Регламент (ЕС) 2023/2831.

В случай че бенефициентът/всеки отделен партньор и/или субектите, с които той образува „едно и също предприятие“ по смисъла на чл. 2, пар. 2 на Регламент (ЕС) 2023/2831, са получавали друга минимална помощ, минимална помощ може да бъде предоставена само за остатъка от сумата, до достигането на тавана на помощта, определен за период от три години.

По смисъла на чл. 2, пар. 2 от Регламент (ЕС) 2023/2831 „едно и също предприятие“ означава всички субекти (предприятия), които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията, посочени в алинея първа, букви „а“ — „г“, посредством едно или няколко други предприятия, също се разглеждат като едно и също предприятие.

Минималните помощи, които се предоставят на няколко части, се сконтират към техния размер към момента на предоставяне. Лихвеният процент, който се използва за сконтиране, е сконтовият процент, приложим към момента на предоставяне на помощта, в съответствие с чл. 3, пар. 6 от Регламент (ЕС) 2023/2831.

Бенефициентите/всеки от партньорите, които предвиждат да извършват дейности по закупуването и монтажа на лабораторно оборудване с финансиране по процедурата, ще следва да представят декларация, съдържаща информация относно получаването на други държавни и минимални помощи за последните 3 години (по образец, съгласно Приложение № 4 към условията за кандидатстване). В декларацията следва да бъде включена и информация относно всички предприятия, с които бенефициентът/всеки от партньорите поддържа взаимоотношения по смисъла на чл. 2, пар. 2 и чл. 3, пар. 8 и 9 от Регламент (ЕС) 2023/2831. Управляващият орган извършва проверка на декларираните обстоятелства, включително на вписаните данни в регистъра на минималните помощи и в търговския регистър и регистъра на юридическите лица с нестопанска цел. При необходимост, той осъществява контакт с други посочени в декларацията за държавни и минимални помощи администратори на помощи, с цел да събере необходимата информация, която да му гарантира, че с предоставянето на новата минимална помощ няма да се надвиши най-високият приложим размер на помощта.

Съгласно чл. 5, параграф 1 от Регламент (ЕС) 2023/2831, минималната помощ в размер до 300 000 евро (586 749‬ лева) може да се кумулира с минимална помощ по Регламент (ЕС) 2023/2832 на Комисията. Минималната помощ по Регламент (ЕС) 2023/2831 може да се кумулира с минимална помощ, предоставяна съгласно Регламент (ЕС) № 1408/2013 на Комисията и Регламент (ЕС) № 717/2014 на Комисията, до съответния таван, определен в член 3, параграф 2 от Регламент (ЕС) 2023/2831. В декларацията за минимални и държавни помощи конкретните бенефициенти посочват дали са получавали други минимални помощи през последните три години. Съгласно чл. 5, параграф 3 от Регламент (ЕС) 2023/2831, минималната помощ по този регламент не се кумулира с държавна помощ по отношение на същите допустими разходи или с държавна помощ за същата мярка за рисково финансиране, ако чрез това кумулиране може да се надвиши най-високият съответен интензитет на помощта или размер на помощта, определени за конкретните обстоятелства на всеки отделен случай с регламент за групово освобождаване или с решение, приети от Комисията. Минимална помощ, която не е предоставена за конкретни допустими разходи или не може да бъде свързана с такива, може да се кумулира с друга държавна помощ, предоставена съгласно регламент за групово освобождаване или с решение, приети от Комисията.

Регламент (ЕС) 2023/2831 се прилага само за помощите, при които брутният еквивалент на безвъзмездна помощ може да бъде изчислен точно и предварително, без да е необходима каквато и да било оценка на риска.

Управляващият орган, в качеството си на администратор на помощ, при прилагане на режим „минимална помощ“ съобразява следното:

1. В изпълнение на Регламент (ЕС) 2023/2831, в сключваните административни договори за предоставяне на БФП ще следва да се посочи предвижданият размер на помощта (изразен като брутен еквивалент на помощта) и нейният минимален характер, както и пълното наименование на Регламент (ЕС) 2023/2831 и данните за публикуването му в Официален вестник на Европейския съюз.

2. Съгласно чл. 6, пар. 3 от Регламент (ЕС) 2023/2831, всички документи, които са необходими, за да се установи спазването на всички условия по регламента задължително се съхраняват за срок от 10 години от датата на нейното предоставяне.

3. Във връзка с декларирането на обстоятелството, че по отношение на конкретните бенефициенти не е налице неизпълнение на разпореждане на Европейската комисия за възстановяване на предоставената им неправомерна и несъвместима държавна помощ, Управляващият орган извършва проверка посредством справка в Регистъра на Европейската комисия на електронен адрес: <http://ec.europa.eu/competition/elojade/isef/index.cfm?clear=1&policy_area_id=3> и в Списъка, съдържащ информация за получатели, за които Европейската комисия е постановила да възстановят получената държавна помощ (съгласно делото Deggendorf), публикуван на страницата на Министерство на финансите.

4. Във връзка с декларираните обстоятелства, Управляващият орган извършва комплексна проверка:

- в публичния модул на Информационна система „Регистър на минималните помощи“ (<http://minimis.minfin.bg/Default.aspx>);

- в Модула за прозрачност на ЕК, на интернет адрес <https://webgate.ec.europa.eu/competition/transparency>/;

- в регистър БУЛСТАТ и в Търговския регистър и регистъра на юридическите лица с нестопанска цел.

5. Като администратор на минимална помощ, Управляващият орган следва да въвежда информацията относно предоставените на бенефициентите минимални помощи в Информационна система „Регистър на минималните помощи“ (<http://minimis.minfin.bg/Default.aspx>) и изисква информация от други администратори на помощ относно предоставени на бенефициента/всеки партньор други държавни и минимални помощи. Като администратор на минимална помощ Управляващият орган ще следи стриктно за спазването на всички условия на Регламент (ЕС) 2023/2831.

**От гледна точка на кандидатите и партньорите**, от значение за определянето на приложимост на правилата за държавни помощи е следното:

Допустими кандидати и партньори по процедурата са структури на/към Министерство на околната среда и водите (МОСВ)/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши училища.

Съгласно разпоредбата на чл. 114 от ЗБР, **МОСВ и други държавни органи (вкл. Министерство на земеделието и храните и областните управители)** и техните поделения в рамките на своите компетенции осъществяват управлението и контрола по опазване на биологичното разнообразие в Република България. Министърът на околната среда и водите провежда държавната политика по опазване и поддържане на биологичното разнообразие (чл. 115, ал. 1, т. 1 от ЗБР). Съгласно чл. 118, ал. 1, т. 1 от ЗБР, Министерството на земеделието и храните, Министерството на регионалното развитие и благоустройството и другите държавни органи и техните поделения, както и общините, в сферата на своята компетентност осъществяват дейности по опазване на биологичното разнообразие. Задължение на общините в Република България, съгласно чл. 15, ал. 1, т. 5 на Закона за опазване на околната среда, е да организират и контролират опазването на биологичното разнообразие, на ландшафта и на природното и културното наследство в населените места и крайселищните територии. МОСВ може да предоставя на неправителствените и други организации и сдружения правото да организират поддържащи, направляващи, регулиращи, възстановителни и други природозащитни дейности в защитените зони и по отношение на защитените видове (чл. 119, ал. 3 от ЗБР).

Допустими кандидати и партньори по процедурата са и **юридическите лица с нестопанска цел (ЮЛНЦ)**. Изискване по процедурата е в устава/учредителния акт на ЮЛНЦ да е предвидено, че поне една от целите на организацията е свързана със защита/опазване на околната среда. Съгласно чл. 3, ал. 3 от Закона за юридическите лица с нестопанска цел, ЮЛНЦ могат да извършват допълнителна стопанска дейност, само ако е свързана с предмета на основната им нестопанска дейност, за която са регистрирани, и като използват прихода за постигане на определените в устава или учредителния акт цели. Подпомагането по процедурата е насочено към извършваната от ЮЛНЦ нестопанска дейност по опазване на околната среда и биологичното разнообразие. С цел да се избегне кръстосано субсидиране на стопанската дейност, за да се гарантира съобразяване на изискванията на т. 206 от Съобщение на Комисията „Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз“, съгласно която за субекти, извършващи стопански и нестопански дейности, следва да се гарантира, че публичното финансиране, предоставено за нестопански дейности, не може да се използва за кръстосано субсидиране на стопанските дейности, безвъзмездната финансова помощ по настоящата процедура ще се предоставя единствено за възстановяване на извършените от бенефициента/партньора разходи за нестопанската му дейност. Това ще бъде проследявано и ще се гарантира чрез ясно разделяне на счетоводните сметки – бенефициентът/партньорът ще следва да води счетоводна отчетност, която позволява да се осигури ясно разделяне между извършваната от него стопанска дейност (включително по отношение на приходите и източниците на финансиране) и дейностите, включени в проектното предложение. С подписването на АДБФП, неразделна част от който/която са условията за изпълнение, бенефициентът/партньорът ще поеме задължение да осчетоводява надлежно извършените разходи по проекта в специално обособена аналитичност в счетоводната си система.

**Научните институти, природонаучните музеи (към БАН и към Министерство на културата) и висшите училища** са допустими кандидати, в качеството им на „научноизследователски организации“ по смисъла на т. 16, буква „щ“, „ее“ от Рамката за държавна помощ за научни изследвания, развитие и иновации (2022/C 414/01) (Рамката). Същите следва да специализират в научни направления/извършват научна дейност, свързана със защита/опазване на околната среда. Съгласно Рамката, „организация за научни изследвания и разпространение на знания“ или „научноизследователска организация“ означава субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране, чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания. Това изискване се доказва чрез представяне на акт за създаването им, на Устройствен правилник или друг правилник за устройството и/или дейността им, устав или други правила, уреждащи осъществяваните дейности от кандидатите и партньорите и начина на финансирането им. Допълнително се представят документи (или се посочват съответните интернет адреси), с които се удостоверява, че съответната организация е вписана в Регистъра за научната дейност в Република България, поддържан от Министерството на образованието и науката, като в допълнение организацията – висше училище следва да е акредитирана от Националната агенция за оценяване и акредитация.

Проектните предложения на научните институти, природонаучните музеи (към БАН и към Министерство на културата) и висшите училища следва да съдържат дейности по смисъла на т. 20 от Рамката, които имат нестопански характер и които са допустими за финансиране съгласно условията за кандидатстване по процедурата. Съгласно т. 20 от Рамката, следните дейности по принцип имат нестопански характер:

а) основните дейности на научноизследователските организации и инфраструктури, по-специално:

i) обучение за по-голям брой човешки ресурси с по-добри квалификации. В съответствие със съдебната практика и практиката от решения на Комисията, и както е обяснено в Известието относно понятието за държавна помощ и Съобщението за УОИИ, общественото образование, организирано в рамките на националната образователна система, което е предимно или изцяло финансирано и контролирано от държавата, се счита за дейност с нестопанска цел;

ii) независими научно-изследователски и развойни дейности (НИРД) за повече знания и по-добро разбиране, включително съвместни НИРД, при които научноизследователската организация или инфраструктура участва в ефективно сътрудничество;

iii) широко разпространение на резултатите от научните изследвания при неизключителни и недискриминационни условия, например чрез преподаване, бази данни със свободен достъп, открити публикации или софтуер с отворен код.

б) дейностите по трансфер на знания, когато се извършват от научноизследователската организация или инфраструктура (включително от нейните отдели или дъщерни структури), или съвместно с научноизследователска инфраструктура, или от името на други такива субекти, и когато всички печалби от тези дейности се реинвестират в основните дейности на научноизследователската организация или инфраструктура. Възлагането на предоставянето на съответните услуги на трети страни посредством открити тръжни процедури не засяга нестопанското естество на тези дейности.

Ако научноизследователска организация извършва както стопански, така и нестопански дейности, публичното финансиране попада в обхвата на правилата за държавни помощи само доколкото то обхваща разходи, свързани със стопанските дейности на организацията. Когато научноизследователската организацията извършва почти изключително нестопанска дейност, нейното финансиране може изцяло да попадне извън приложното поле на правилата за държавни помощи, при условие че стопанската дейност остава с чисто допълващ характер, т.е. съответства на дейност, която е пряко свързана и необходима за функционирането на научноизследователската организация или е неразривно свързана с нейната основна нестопанска дейност, и която е с ограничено приложно поле. За целите на Рамката, Комисията ще счита, че това е така, ако стопанските дейности използват същите ресурси (като материали, оборудване, труд и постоянен капитал) като нестопанските дейности и ако капацитетът, отпускан всяка година за тези дейности, не надвишава 20% от съответния общ годишен капацитет на субекта (т. 21, изречение трето от Рамката). На етапа на кандидатстване кандидатът или партньорът – научноизследователска организация, извършваща стопанска дейност с чисто допълващ характер, представя документи, доказващи изпълнението на изискванията по т. 21 от Рамката. На етапа на кандидатстване спазването на тези изисквания се доказва чрез представяне на документите, посочени в раздел 24, т. 24.8.6 от условията за кандидатстване. Спазването на посочените изисквания е и обект на проверка при изпълнението на проекта.

**Научноизследователски институти** по своя характерса институтите на БАН и институтите по смисъла на чл. 60 от Закона за администрацията. Съгласно чл. 6, ал. 1 от Закона за Българската академия на науките, научните институти и другите самостоятелни звена на Българската академия на науките извършват фундаментални научни изследвания, подготовка на кадри, приложна и технологична дейност. Институтите на БАН като постоянни научни звена са самостоятелни юридически лица (чл. 11а, във връзка с чл. 7 от Устава на БАН). Изследователските институти по чл. 60 от Закона за администрацията се създават с постановление на Министерския съвет.

**Висшите училища** са юридически лица с предмет на дейност: подготовка на специалисти, способни да развиват и прилагат научни знания в различните области на човешката дейност; повишаване квалификацията на специалисти и развитие на науката, културата и иновационната дейност (чл. 6, ал. 1 от Закона за висшето образование). Те могат да развиват научно-производствена, художествено-творческа, спортна и здравна дейност в съответствие със спецификата си, както и стопанска дейност, свързана с основната дейност на висшето училище и реализацията на създаваните от него научноизследователски резултати и други обекти на интелектуална собственост. Съгласно чл. 17, ал. 1 от Закона за висшето образование (ЗВО), висшите училища са университети, специализирани висши училища и самостоятелни колежи. Всяко висше училище включва в структурата си основни звена, обслужващи звена и филиали (чл. 25, ал. 1 от ЗВО). Основни звена на висшите училища са факултетите, департаментите, институтите и колежите съгласно чл. 25, ал. 2 от ЗВО. Те са създадени при условия и по ред, определени съгласно ЗВО. Съгласно чл. 26б, ал. 1 от ЗВО, институтът е основно звено на висшето училище, което обединява академичен състав за извършване на дългосрочна научноизследователска дейност. Институтите към висшите училища може да бъдат обособявани и като самостоятелни юридически лица в структурата на висшето училище с акт на Министерския съвет, по предложение на академичния съвет на висшето училище (чл. 26б, ал. 4 от ЗВО).

На основание чл. 24 от Закона за културното наследство, **музеят** е културна и научна организация, която издирва, изучава, опазва и представя културни ценности, природни образци и антропологични останки с познавателна, образователна и естетическа цел. Независимо от вида на организацията и формата на собственост, музеите се ръководят в методическо отношение от Министерство на културата, а в научноизследователската дейност - от Българската академия на науките и съответните ведомствени и научноизследователски институти и учреждения (чл. 31, т. 1 и 3 от Закона за културното наследство). Музеите към БАН са постоянни научни звена и като такива представляват самостоятелни юридически лица (чл. 11а, във връзка с чл. 7 от Устава на БАН).

Националния природонаучен музей при БАН е научна, научно-образователна и научно-популяризаторска институция, съгласно чл. 2, ал. 1 от Правилника за устройството и дейността на Национален природонаучен музей при Българската академия на науките (Правилника). Националния природонаучен музей участва в осъществяване на държавната политика по изучаване и опазване на природното и културно наследство. Той е юридическо лице, регистрирано съгласно законите на Република България и е включен в състава на БАН със статут на самостоятелно научно звено в Направление „Биоразнообразие, биоресурси и екология“, притежаващо научен съвет от хабилитирани учени. Съгласно чл. 4 от Правилника, предмет на дейност на музея са изучаването, събирането, съхраняването и представянето на образци от живата и неживата природа на България и света и популяризирането на знанията за нея. Тази дейност се изразява в издирване, идентификация, документиране, регистрация, консервация, реставрация и адаптация на природните образци. Съгласно предвиденото в чл. 7, ал. 1 и 2 от Правилника, основни дейности на музея са изучаването, опазването и представянето на движими културни ценности - природни ценности (образци) от живата и неживата природа на България и света, в това число издирване, идентификация, документиране, регистрация, консервация, реставрация и адаптация на природни ценности (образци) от областите на научните изследвания на Националния природонаучен музей. Научните изследвания в Националния природонаучен музей са в областта на зоологията и ботаниката (систематика, морфология и биология на видовете); палеонтологията, еволюцията и палеоантропологията; археозоологията, геологията; екологията, консервационната и молекулярната биология.

Съгласно нормативната уредба, природонаучните музеи, научните институти и висшите училища могат да извършват както неикономическа (научноизследователска/образователна) дейност, така и икономическа дейност. Дейността на тези организации е регламентирана в Закона за културното наследство, Закона за насърчаване на научните изследвания, Закона за висшето образование, Закона за Българската академия на науките, Устава на Българската академия на науките и др. С цел да се избегне кръстосано субсидиране и за да се гарантира съобразяване на изискванията посочени в т. 19 от Рамката за държавна помощ за научни изследвания, развитие и иновации (2022/C 414/01) съгласно които когато един субект упражнява едновременно дейности със стопанска и с нестопанска цел, публичното финансиране на дейностите с нестопанска цел не попада в приложното поле на член 107, параграф 1 от Договора за функционирането на ЕС, ако съотношението на двата вида дейности и на техните разходи, финансиране и приходи могат да бъдат ясно разделени, предоставяното финансиране по настоящата процедура ще бъде насочено към извършваната от тях нестопанска дейност. Доказателство за надлежното разпределение на разходите, финансирането и приходите могат да бъдат годишните финансови отчети на съответния субект (съгласно т. 19, изр. второ от Рамката). На етапа на кандидатстване това обстоятелство се доказва чрез представяне на документите, посочени в раздел 24, т. 24.8.6 от условията за кандидатстване.

Допустимите кандидати и партньори - научни институти, висши училища и природонаучни музеи към БАН и Министерство на културата, следва да представят декларация за съгласие за кандидатстване по процедурата, попълнена и подписана: от първостепенния разпоредител с бюджетни кредити – за институти към БАН; от ръководството на Управителен орган – за други институти; от ректора – за висши училища. Поради липса на самостоятелна правосубектност, основни звена към българските висши училища по смисъла на чл. 25, ал. 3 от ЗВО могат да кандидатстват по настоящата процедура единствено чрез висшето училище, към което те са създадени.

В качеството си на кандидати и партньори - **ЮЛНЦ** също следва да докажат, че са в състояние да осигурят разделянето на икономическата от неикономическата си дейност (включително по отношение на приходите и източниците на финансиране). С цел спазване на правилата за държавни помощи, същите следва да подадат на етап кандидатстване доказателствените документи, посочени в раздел 24, т. 24.8.6 от условията за кандидатстване. Тези документи следва да доказват, че ЮЛНЦ осигуряват разделяне на икономическата от неикономическата си дейност (включително по отношение на приходите и източниците на финансиране). Бенефициентите имат задължение да допускат представители на Управляващия орган на ПОС 2021-2027 г. за извършване на проверки за спазване на това задължение. В случай че Управляващият орган или друг контролен или проверяващ орган установи, че Бенефициентът/партньорът води счетоводна отчетност, която не осигурява разделяне на икономическата от неикономическата си дейност (включително по отношение на приходите и източниците на финансиране), той има правото да иска възстановяване на всички изплатени на бенефициента средства, ведно с лихва. Това изискване е неразделна част от АДБФП.

Изпълнението на условията и поетите ангажименти ще се контролира от страна на УО на ПОС 2021-2027 г. в рамките на документални проверки и проверки на място в периода на изпълнение и устойчивост на проектите. Управляващият орган на ПОС 2021-2027 г. ще приложи контролни механизми, гарантиращи изпълнението на всички приложими условия, чрез които се доказва липсата на държавна помощ при изпълнението на всеки отделен проект.

Дейностите, които ще бъдат финансирани със средства от ПОС 2021-2027 г., могат да бъдат извършвани от бенефициентите/партньорите по процедурата, или от изпълнител/изпълнители, определени по реда на ЗОП, съответно глава четвърта от ЗУСЕФСУ. Всички дейности по закупуването на активи, стоки и услуги (или други съпоставими сделки) ще се възлагат чрез състезателни, прозрачни, недискриминационни и безусловни търгове (по смисъла на параграф 89-96 от Съобщение на Комисията, Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз), което гарантира, че на ниво изпълнител подпомагането не представлява държавна помощ. Управляващият орган на ПОС 2021-2027 г. осъществява последващ контрол за спазване на законодателството в областта на обществените поръчки и правилата по глава четвърта от ЗУСЕФСУ от страна на бенефициентите/партньорите по програмата, включително за спазване на принципите за равнопоставеност и недопускане на дискриминация, свободна и лоялна конкуренция, публичност и прозрачност. Възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите. Не се разрешава предоставяне на нова държавна помощ на предприятие, което не е изпълнило решение на Европейската комисия и не е възстановило изцяло неправомерна и несъвместима държавна помощ или неправилно използвана държавна помощ. Предоставянето на държавна помощ, която не отговаря на всички изисквания на приложимия режим по държавни помощи, представлява неправомерна държавна помощ, което от своя страна е основание за нейното възстановяване. В съответствие с чл. 57, ал. 1, т. 8 от ЗУСЕФСУ, разходите на бенефициентите, които не са съобразени с приложимите правила за предоставяне на държавни помощи, не са допустими за финансиране от ПОС 2021-2027 г. и няма да им бъдат възстановявани от програмата.

За да се гарантира реализирането на процедурите в режим „непомощ“, Управляващият орган на ПОС 2021-2027 г. е разработил в своите Системи за управление и контрол и Процедурен наръчник за 2021-2027 г. контролни механизми, които прилага в рамките на извършваните от него управленски проверки – документални и проверки на място (при спазване на принципа на разделение на функциите), с които ще се следи и доказва липсата на държавна помощ при изпълнението на проекта.

Съблюдаването на правилата за допустимост на разходите е обект на проверка от Управляващия орган на етапа на тяхната верификация. Съгласно чл. 70, ал. 1, т. 2 от ЗУСЕФСУ, за нарушаване на правилата за държавната помощ по смисъла на чл. 107 от Договора за функционирането на Европейския съюз на бенефициентите се налагат финансови корекции. В случай че Управляващият орган на ПОС 2021-2027 г. или друг компетентен орган установи нарушения и неправомерно отпускане на държавни помощи от страна на бенефициентите, последните следва да осигурят възстановяване на всички изплатени суми, ведно с лихва, определена по реда на приложимото законодателство за държавни помощи.

Допълнителна информация относно приложимото законодателство в областта на държавните помощи може да бъде открита на интернет страницата на Министерство на финансите (http://stateaid.minfin.bg/).

1. **Хоризонтални принципи**[[5]](#footnote-5)**:**

Изпълнението на дейностите по настоящата процедура следва да бъде съобразено със следните хоризонтални принципи съгласно чл. 9 от Регламент (ЕС) 2021/1060:

1. Устойчиво развитие;

2. Равни възможности и недопускане на дискриминация;

3. Равенство между половете.

При подготовката на Условията за кандидатстване УО на ПОС 2021-2027 г. предприе действия, гарантиращи спазване на Хартата на основните права на ЕС и на Конвенцията на ООН за правата на хората с увреждания. При преглед на Насоките за прилагане на Хартата на основните права на ЕС от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело и рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г., съответно към Насоките за прилагане на Конвенцията на ООН за правата на хората с увреждания от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело, рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г. и контролните листа към тях, е установено, че приложими за процедурата са принципите по чл. 2, ал. 1 от ЗУСЕФСУ – за равнопоставеност в процеса на кандидатстване, недопускане на дискриминация, публичност и прозрачност на финансирането, устойчиво развитие и опазване на околната среда и в частност подобряване природозащитното състояние на типове природни местообитания. Изискванията, заложени в процедурата по отношение на процеса на кандидатстване и последващо изпълнение на дейностите, гарантират спазването на правата, посочени в Хартата на основните права на ЕС и Конвенцията на ООН за правата на хората с увреждания.

**18. Минимален и максимален срок за изпълнение на проекта (ако е приложимо)**

Максималният срок за изпълнение на проекта, който бенефициентът може да посочи във формуляра за кандидатстване в *поле „Основни данни“*, е 36 месеца. След този срок бенефициентът следва да изготви и внесе искане за окончателно плащане по проекта в рамките на 1 месец.

Изменения по отношение на срока за изпълнение са възможни единствено по реда на глава шеста от условията за изпълнение по процедурата, като разходите са допустими, ако са извършени в срока по чл. 63, пар. 2 от Регламент (ЕС) 2021/1060.

На етапа на кандидатстване следва да саобявени обществени поръчки по реда на ЗОП или да са публикувани публичните покани по реда на глава четвърта от ЗУСЕФСУ (съгласно нормативната уредба, приложима за съответния бенефициент в качеството му на възложител) съгласно указанията в раздел 13, като се отчита срока за допустимост на разходите и като се посочват линковете към тях в ЦАИС ЕОП или ИСУН.

Кандидатите следва да имат предвид, че съгласно чл. 39, ал. 4 от ЗУСЕФСУ финансирането с безвъзмездна финансова помощ се прекратява едностранно от Ръководителя на Управляващия орган, когато бенефициент не сключи договор с изпълнител до 12 месеца от изтичането на срока, предвиден за неговото сключване съгласно графика за изпълнение на дейностите, в поле „Начин за изпълнение на дейностите“ във формуляра за кандидатстване. Случаите, при които този срок спира да тече, са определени в чл. 4, ал. 2 от ПМС № 23 от 13.02.2023 г.

**19. Ред за оценяване на концепциите за проектни предложения (ако е приложимо)[[6]](#footnote-6):**

Неприложимо.

**20. Критерии и методика за оценка на концепциите за проектни предложения (ако е приложимо)[[7]](#footnote-7):**

Неприложимо.

**21. Ред за оценяване на проектните предложения:**

Проектното предложение се оценява съгласно съответните разпоредби на Раздел ІІ „Предоставяне на безвъзмездна финансова помощ чрез подбор“ от Глава трета „Предоставяне на безвъзмездна финансова помощ“ на ЗУСЕФСУ, при спазване на разпоредбите на ПМС № 23 от 13.02.2023 г.

Оценката на проектното предложение се осъществява по електронен път, чрез системата ИСУН от Оценителна комисия (ОК), назначена със заповед на Ръководителя на Управляващия орган на ПОС 2021 – 2027 г., на база методика и критерии, одобрени от Комитета за наблюдение на ПОС 2021-2027 г. и посочени в раздел 22 на Условията за кандидатстване. Съставът на OK съобразява предмета на процедурата, като членовете и помощник-оценителите притежават необходимата професионална компетентност за изпълнение на задачите и отговарят на изискванията по чл. 17, ал. 2 и 3 от ПМС № 23 от 13.02.2023 г.

Оценяването на проектното/ите предложение/я се извършва в срок до три месеца от нейното назначаване, освен ако по изключение в заповедта за назначаването й не е посочен по-дълъг срок, който съгласно действащата нормативна уредба не може да бъде по-дълъг от 4 месеца.

**Един кандидат може да подаде само 1 проектно предложение като кандидат или като партньор.**

В случай че кандидат по процедурата подаде повече от едно проектно предложение в ИСУН, той може писмено да оттегли всички проектни предложения, които счита за несъответстващи на условията за кандидатстване. В този случай OK не разглежда оттеглените предложения. При неоттеглено повече от едно проектно предложение, OК разглежда последното подадено от кандидата по дата и час проектно предложение. В случай че в процеса на оценка по критерий 2 и/или критерий 3 от административно съответствие и допустимост бъде установено, че едно лице участва като кандидат и/или партньор в повече от едно проектно предложение, се разглежда единствено последното подадено по дата и час проектно предложение, в което той участва, независимо в какво качество – кандидат или партньор, а всички други проектни предложения с негово участие се отхвърлят.

Въз основа на настоящите критерии комисията извършва оценка на проектните предложения на два етапа: 1. Оценка на административно съответствие и допустимост; 2. Техническа и финансова оценка.

Оценка на административното съответствие и допустимостта (ОАСД) е етап от оценяването на проектното предложение, при който се извършва проверка относно формалното съответствие на проектното предложение и на допустимостта на кандидатите и проектните дейности. За всеки показател се поставя оценка Да, Не или Неприложимо. В случай че кандидат получи оценка НЕ на някой от критериите от ОАСД №№ 4, 5 и/или 6, то оценителната комисия не изисква допълнителни документи/информация и проектното предложение се отхвърля. По останалите критерии от ОАСД е допустимо оценителната комисия да изисква допълнителни документи/информация от кандидата. В случай че кандидат получи оценка НЕ на някой от критериите, проектното предложение не се допуска до етапа на Техническа и финансова оценка. Въз основа на извършената оценка на административното съответствие и допустимостта комисията изготвя списък на проектните предложения, които не се допускат до техническа и финансова оценка. В списъка се посочват и основанията за недопускане.

При оценката на проектното предложение по критерий „Исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента“, се извършва проверка на:

1. информацията в ИСУН при необходимост, за програмни периоди 2007 - 2013 г., 2014-2020 г. и 2021 – 2027 г.;

2. декларираните обстоятелства от кандидата, вкл. представената справка за изпълнение на сходни проекти и дейности за период от 10 години преди датата на кандидатстване.

В случай че при проверката възникне съмнение за наличие на двойно финансиране, OK има право да изиска, както писмени становища от компетентните ведомства, така и резюмета на проекти или дейности от кандидата.

Техническата и финансова оценка (ТФО) е оценка по същество на проектните предложения, която се извършва в съответствие с критериите за оценка на проектите. Въз основа на общия брой точки, проектните предложения се класират в низходящ ред. Максималният брой точки, който може да получи едно проектно предложение, е 100. За финансиране се одобряват по реда на класирането всички или част от проектните предложения, чиято обща оценка и индивидуална оценка по критерии, са по-големи или равни на 23 на сто от максималния възможен брой точки до покриване на общия размер на предварително определените и обявени финансови средства по процедурата.

При оценката по критерий 4 от ТФО „Разходоефективност“, в случай на съмнение относно обосноваността на разходите по проекта, оценителната комисия може да изиска информация от конкретния бенефициент за лицата, издали документите/офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност.

По иницииране от член на OK и при необходимост по време на оценката е възможно посещение на място с цел запознаване на OK в детайли със спецификите на предвидените в проектното предложение дейности; извършване на проверка за двойно финансиране и др. и добиване на достатъчна увереност за последващо оценяване на съответния критерий, съгласно методиката за оценка по процедурата. За извършеното посещение се изготвя доклад, който става приложение към доклада за оценка на проектното предложение.

В случай че две или повече проектни предложения са класирани с еднакъв брой точки, но при недостатъчен финансов ресурс, при класирането предимство се дава на това проектно предложение, получило по-висок брой точки на критерий 2 от ТФО. В случай че тези проектни предложения имат еднакъв брой точки по критерий 2, за финансиране се предлага проектното предложение, което има по-висок брой точки по критериите, както следва: №№ 1, 4, 3 от ТФО. В случай че проектните предложения имат еднакъв брой точки и по тези критерии, за финансиране се предлага това, което е подадено първо в срока на кандидатстване в ИСУН. Проектно предложение, което е оценено с 0 точки по някой от критериите за техническа и финансова оценка, няма да бъде предложено за финансиране.

Цялата комуникация с кандидата по време на периода на оценка ще се извършва електронно чрез профила на кандидата в ИСУН, през който е подадено проектното предложение. Промени в профила са недопустими.

С цел недопускане на двойно финансиране, за финансиране не се предлагат проектни предложения, в чийто обхват попадат защитени зони, които са предмет на проектни предложения, получили по-висок брой точки. При равен брой точки, се сравняват получените точки по критериите както следва: №№ 2, 1, 4, 3 от ТФО. В случай че проектните предложения имат еднакъв брой точки и по тези критерии, за финансиране се предлага това, което е подадено първо в срока на кандидатстване в ИСУН.

Оценяването на проектното предложение приключва с одобрение на доклад за оценка на OK от Ръководителя на Управляващия орган на ПОС 2021 - 2027 г.

При наличие на отрицателен резултат от оценяването, процедурата се прекратява.

При наличие на положителен резултат от оценяването, Ръководителят на Управляващия орган взема решение за предоставяне на безвъзмездна финансова помощ за одобреното проектно предложение, което се обективира в Административен договор за предоставяне на безвъзмездна финансова помощ (АДБФП), съдържащ всички реквизити, посочени в чл. 37, ал. 3 от ЗУСЕФСУ.

Процесът, свързан с попълване и подаване на проектното предложение в ИСУН и представянето на допълнителна информация/ документация при оценка на същото, е представено в Ръководството за потребителя за модул „Е-кандидатстване“ в ИСУН: <https://eumis2020.government.bg/bg/s/Default/Manual>.

|  |  |  |  |  |  |  |
| --- | --- | --- | --- | --- | --- | --- |
| **22. Критерии и методика за оценка на проектните предложения:** | | | | | | |
| **№** | **Критерий** | | **ДА/НЕ/**  **НП** | | **Методика на оценка** | |
| **Административно съответствие и допустимост** | | | | | | |
| 1. | | Кандидатът е представил всички документи, които се изискват за целите на кандидатстването, като документите, за които е указано, са подписани и приложени във формата, посочен в условията за кандидатстване. | |  | | Извършва се проверка за съответствие на документите от секция „Прикачени документи“ във Формуляра за кандидатстване, с изискуемите такива съгласно раздел „Списък на документите, които се подават на етап кандидатстване“ от условията за кандидатстване. |
| 2. | | Кандидатът е допустим съгласно условията за кандидатстване и проектното предложение е подадено от лицето, което го представлява, или от упълномощено/ оправомощено лице. | |  | | Извършва се проверка на съответствието на информацията в секция „Данни за кандидата“ от Формуляра за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими кандидати“ от условията за кандидатстване. |
| 3. | | Партньорът е допустим съгласно условията за кандидатстване. | |  | | Извършва се проверка на съответствието на информацията в секция „Данни за партньора“ от Формуляра за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими партньори“ от условията за кандидатстване. |
| 4. | | Исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента. | |  | | Извършва се проверка на информацията в справката към декларация „Обща“ във Формуляра за кандидатстване в системата ИСУН. При възникване на съмнение за риск от двойно финансиране, се изисква информация от съответния компетентен орган и/или от конкретния бенефициент, от когото се изисква да представи резюмета на проекти или дейности, за които е установен риск от двойно финансиране по образец, предоставен от оценителната комисия. |
| 5. | | Дейностите, за които се иска финансиране от програмата, са допустими съгласно условията за кандидатстване. | |  | | Извършва се проверка на съответствието на дейностите, включени в проекта и посочени в секция „План за изпълнение/ Дейности по проекта“ от Формуляра за кандидатстване в ИСУН, и указанията на раздел „Дейности, допустими за финансиране“ от условията за кандидатстване. |
| 6. | | В проектното предложение са заложени индикаторите (показателите) за краен продукт и резултат съгласно условията за кандидатстване, посочен е източникът за тяхното отчитане и същите отговарят на изискванията за разпределение на ниво регион. | |  | | Извършва се проверка на съответствието на информацията в секция „Индикатори“ във Формуляра за кандидатстване в ИСУН с изискванията на раздел „Индикатори (показатели)“ от условията за кандидатстване. |
| 7. | | Проектът не е бил физически завършен или изцяло осъществен към датата на подаване на проектното предложение от бенефициента, независимо дали всички свързани плащания са направени или не от бенефициента. | |  | | Извършва се проверка на секция „Е-Декларации“ от Формуляра за кандидатстване в ИСУН. |
| 8. | | За всички дейности (които се предвижда да бъдат реализирани от външен изпълнител) трябва да бъдат обявени обществените поръчки по реда на ЗОП или да са публикувани публичните покани по реда на глава четвърта от ЗУСЕФСУ. | |  | | Извършва се проверка за съответствие на информацията, представена в секция „Прикачени документи“ във Формуляра за кандидатстване в ИСУН, с указанията на раздел „Списък на документите, които се подават на етап кандидатстване“ от условията за кандидатстване и с информацията, налична в ЦАИС ЕОП или в ИСУН (при възлагане по реда на ПМС № 4 от 16.01.2024 г. съгл. глава четвърта от ЗУСЕФСУ). |
| ***Оценка за качество Максимален брой точки – 100*** | | | | | | |
| ***I. Опит - 30 т.*** | | | | | | |
| 1. | | Кандидатът има опит в изпълнението на дейности от подобен характер.  Кандидатът разполага с екип от експерти, имащи опит в изпълнението на дейности от подобен характер.  Кандидатът няма опит в изпълнението на дейности от подобен характер. | | **30 т.**  **15 т**.  **1 т.** | | Извършва се проверка за съответствие на информацията, представена в секция „Прикачени документи“ във Формуляра за кандидатстване в ИСУН, с указанията на раздел „Списък на документите, които се подават на етап кандидатстване“ от условията за кандидатстване.  Под дейности от подобен характер се разбира дейности за подсилване популацията на видове риби в естествена среда (за сходни дейности не се приема подсилване на популация на видове риби в рибарници). |
| ***II. Методика на работа по основните дейности - 55 т.*** | | | | | | |
| 2. | | Представено е детайлно описание на дейностите за подсилване на популациите, което включва механизъм и критерии за избор на донорна/и популация/и; (20 т.); механизъм и критерии за избор на речни участъци (20 т.); етапи на процеса по подсилване на популациите вкл. последващ мониторинг (15 т.)  Представено е описание на дейностите за подсилване на популациите, което **не** включва **един** от трите елемента посочени по горе    Представено е описание на дейностите за подсилване на популациите, което **не** включва **два** от трите елемента посочени по горе  Дейностите за подсилване на популациите са само изброени без да е направено детайлно описание (липсват и трите елемента посочени по-горе) | | **55 т.**  **40 т.**  **20 т.**  **0 т.** | | Извършва се проверка на информацията в секция „План за изпълнение / Дейности по проекта“ и раздел „Прикачени документи“ във Формуляра за кандидатстване.  По този критерий се извършва оценка и дали всеки един от описаните компоненти отговаря на биологията на вида. В случай че описанието на някой от компонентите не отговаря на биологията на вида, се приема, че същият не е описан и се присъждат съответния брой точки. Помощна информация за оценка по този критерий може да бъде намерена напр. в докладите по чл. 17 от Директива Директива 92/43/ЕИО за опазване на естествените местообитания и на дивата флора и фауна; утвърдените национални методики за мониторинг на съответния вид; в Червена книга на Република България, публикувана на интернет сайта на МОСВ: <https://www.moew.government.bg/bg/priroda/chervena-kniga-na-republika-bulgariya/>. |
| ***IІІ. Финансова оценка - планиране и обосновка на бюджета на проектното предложение - 5т.***  1. Налице е съответствие между предвидените дейности и видовете заложени разходи – тук влиза и хипотезата „Всички разходи са отнесени към съответстващия им раздел в бюджета“.  2. Спазени са заложените правила или ограничения по отношение на заложени процентни съотношения/прагове на разходите.  3. Исканата безвъзмездна финансова помощ не включва недопустими разходи.  4. В бюджета не е на лице дублиране на разходи. | | | | | | |
| 3. | | Не се налагат корекции в бюджета  Налагат се корекции в бюджета, свързани само с 1 от посочените 4 условия.  Налагат се корекции в бюджета, свързани с 2 от посочените 4 условия.  Налагат се корекции в бюджета, свързани с 3 от посочените 4 условия.  Налагат се корекции в бюджета, свързани и с 4-те посочени условия.  Налага се корекция по бюджета, която води до увеличаване на стойността на БФП. 0 | | **5 т.**  **4 т.**  **3 т.**  **2 т.**  **1 т.**  **0 т.** | | Извършва се проверка на стойностите, попълнени в секция „Бюджет“ във Формуляра за кандидатстване. |
| ***ІV. Разходоефективност – 10 т.*** | | | | | | |
| 4. | | Всички дейности, за които това е указано, са остойностени на базата на анализ и остойностяването им отговаря на изискванията на условията за кандидатстване.  Не всички дейности, за които това е указано, са остойностени на базата на анализ, но остойностяването на тези, за които това е направено, отговаря на изискванията на условията за кандидатстване.  Остойностяването на дейностите, за които това е направено, не отговаря на изискванията на условията за кандидатстване. | | **10 т.**  **5 т.**  **1 т.** | | Извършва се проверка на съответствието на стойностите, попълнени в секция „План за изпълнение/ Дейности по проекта“ във Формуляра за кандидатстване, с представения Анализ на остойностяването в секция „Прикачени електронно подписани документи“ от същия, както и дали анализът на остойностяването е изготвен съгласно указанията на раздел 14. „Категории разходи, допустими за финансиране“ на условията за кандидатстване и се присъждат съответните точки.  В случай на съмнение относно обосноваността на разходите по проекта, оценителната комисия може да изиска информация от конкретния бенефициент за лицата, издали документите/офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност. |

**23. Начин на подаване на проектните предложения/концепциите за проектни предложения:**

Проектно предложение по процедурата може да бъде подадено от кандидата или от оправомощено/упълномощено от него лице единствено чрез попълване на уеб базиран формуляр за кандидатстване чрез системата ИСУН: <http://eumis2020.government.bg/>. В случай че проектното предложение се подава от оправомощено/упълномощено лице, е необходимо представянето на заповед за оправомощаване или пълномощно от ръководителя на структурата/организацията-кандидат.

**Веднъж посочен, имейл адресът, асоцииран с профила на кандидата в ИСУН, не може да се променя.** Необходимо е кандидатите да разполагат винаги с достъп до имейл адреса, към който е асоцииран профилът в ИСУН.

**24. Списък на документите, които се подават на етап кандидатстване[[8]](#footnote-8):**

*Документите, които се подават, трябва да съобразяват изискванията към тях, ако има такива, посочени в условията за кандидатстване. В случай че документите са публично достъпни, следва да се посочат електронните адреси, на които са публикувани. Документите следва да се представят на български език или да бъдат придружени със заверен превод на български език.*

24.1.Заповед за оправомощаване на длъжностното лице/пълномощно на лицето, което подписва от името на кандидата документите за кандидатстване по процедурата, ако е приложимо. В случаите, когато кандидатът се представлява заедно от няколко физически лица, пълномощното се подписва от всяко от тях. От текста на пълномощното/заповедта за оправомощаване следва да става ясно, че лицето/лицата с право да представлява/т кандидата упълномощава/т/ оправомощава/т пълномощника да подаде от негово/тяхно име конкретното проектно предложение, както и че лицето е упълномощено/оправомощено да представлява кандидата към датата на кандидатстване. Оправомощеното/упълномощено лице за подаване на проектното предложение няма право да оправомощава/упълномощава други лица. Пълномощното/Заповедта за оправомощаване се подписва с електронен подпис от лицето/ата с право да представлява/т кандидата, след което се прикачва в ИСУН.

24.2. Обща декларация и декларация за НСИ – приложими единствено в хипотеза на оправомощаване/упълномощаване и/или когато кандидатът се представлява от повече от едно лице и/или в състава на управителния му орган са включени повече от едно лица. При тази хипотеза, представляващият/те кандидата декларира/т в лично качество в отделни файлове обстоятелствата, посочени в електронните декларации във формуляра за кандидатстване ИСУН (обща и за НСИ), като копира текста от електронните декларации и брандира документа съгласно изискванията за визуализация и публичност с лого на Европейския съюз и лого на програмата. Файловете с декларациите се подписват с електронен подпис от лицето/ата с право да представлява/т кандидата, след което се прикачват в ИСУН.

24.3. Документи за съгласие/разрешаване за кандидатстване по процедурата.

24.3.1. При кандидат или партньор ЮЛНЦ се представя документ, с който съответният управителен орган разрешава/се съгласява да се кандидатства по процедурата.

24.3.2. При кандидат или партньор научен институт се представя документ за съгласие за кандидатстване по процедурата от първостепенния разпоредител с бюджетни кредити – за институти към БАН или от ръководството на Управителен орган – за други институти.

24.3.3.При кандидат или партньор висше училище се представя документ за съгласие от ректора.

24.3.4. При кандидати природонаучни музеи, се представя документ от принципала за съгласие за кандидатстване по процедурата.

24.3.5. При кандидат община се представя Решение на Общинския съвет.

24.4. Подписано споразумение за партньорство, ако е приложимо***.*** При кандидат и/или партньор община се представя и Решение на съответния Общински съвет за одобрение на партньорството.

24.5. Решение на компетентния орган от съгласуване по реда на екологичното законодателство за планираните дейности.

24.6. Информация за изчислението на целевата площ на интервенции – описателна част и геореферирани данни.

24.7. Документи, с които се доказва опит на кандидата в изпълнението на сходни с допустимите по процедурата дейности, когато такъв е наличен – копия от договори и/или референции, и/или приемо-предавателни протоколи, от които да е видно, че изпълнението на дейностите е приключило, и др. Кандидатът може да посочи линк към публично достъпни регистри, интернет страници и/или бази данни, чрез който може да бъде извършена проверка на информацията. Кандидатите могат да докажат опит и чрез опит на свои експерти, включени в управлението или в изпълнението на проекта, които са наети по трудово правоотношение към датата на кандидатстване. В този случай се представя копие от трудовия договор на служителя, както и доказателства за опита му като напр. копия от договори, длъжностни характеристики, референции, трудови и/или служебни книжки и др.

24.8. Документи, с които се доказва допустимостта на кандидата/партньора съгласно раздели 11 и 12 от условията за кандидатстване:

24.8.1. Документи, удостоверяващи, че съответната научна организация (научен институт, природонаучен музей или висше училище) е вписана в Регистъра за научната дейност в Република България, поддържан от Министерството на образованието и науката и че същата е акредитирана от Националната агенция за оценяване и акредитация (ако е приложимо). Информацията може да се представи чрез посочване на съответните интернет адреси.

24.8.2. Документ, удостоверяващ, че съответното висше училище се занимава с научна дейност по някое от професионалните направления, посочени в раздел 11 от настоящите условия за кандидатстване – писмо от ректор или от декан на съответната катедра, посочване на интернет адрес, др. (ако е приложимо).

24.8.3. Документи, удостоверяващи, че съответното ЮЛНЦ/ научен институт/ висше училище/природонаучен музей отговаря на условията за допустимост на раздел 11 – учредителни документи (учредителен акт/устав и др.), актове за създаване, устройствени правилници, други правилници за устройството и/или дейността, правила и др. В случай че документите са публично достъпни, следва да бъдат посочени електронни адреси (ако е приложимо).

24.8.4. Документи, удостоверяващи, че на съответния природонаучен музей са му определени функции, свързани със защита/опазване на околната среда или с научноизследователска дейност в тази област – представя се акт за учредяване или решение на ръководен орган (ако е приложимо).

24.8.5. Доказателства, че кандидатът/партньорът ЮЛНЦ е извършвал дейност за финансова година 2022 и/или 2023 г. – представят се ОПР и/или счетоводен баланс, от които по отношение на текуща печалба/загуба, стойност на собствения капитал и стойност на актива в баланса е видно, че кандидатът/партньорът са извършвали дейност, както и по отношение на приходите и разходите в ОПР да е налице число, различно от 0 (ако е приложимо).

24.8.6. Документи, доказващи, че стопанската и нестопанската дейност, разходите и финансирането на кандидата/партньора са ясно разделени – за ЮЛНЦ, природонаучен музей, научен институт и висше училище (действащи към датата на кандидатстване счетоводна политика и/или извлечение от нея, от които да е видно, че разделението на икономическите от неикономическите дейности е осигурено към датата на кандидатстване, индивидуален сметкоплан, годишен финансов отчет, вкл. баланс и отчет за приходите и разходите и/или др.), *ако е налице стопанска дейност*. С посочените документи се доказва и изпълнението на изискванията по т. 19 и т. 21 от Рамката за държавна помощ за научни изследвания, развитие и иновации (2022/C 414/01). Доказването с документи, че са изпълнени изискванията по т. 21 от Рамката за държавна помощ за научни изследвания, развитие и иновации (2022/C 414/01) е приложимо за кандидати и партньори - научни институти, природонаучни музеи и висши училища, които извършват стопанска дейност с чисто допълващ характер по смисъла на Рамката*.*

24.9. Списък с линкове към сайт на АОП (ЦАИС ЕОП) за публикуваните решения/ обявления/ обяви за събиране на оферти за процедури/избор на изпълнители за обществени поръчки по реда на ЗОП или към Единния информационен портал, където е/са публикувана/и публичната/ите покана/и по реда на глава четвърта от ЗУСЕФСУ.

24.10. Декларация на кандидата/партньора за държавни и минимални помощи, по образец, съгласно Приложение № 4 към условията за кандидатстване (*приложимо, в случай че проектното предложение съдържа дейности, за които се предвижда предоставяне на минимална помощ. Декларацията се предоставя от получателя на минимална помощ, определен да извършва съответната дейност.*).

24.11. Декларация на кандидата/партньора по чл. 25, ал. 2 от ЗУСЕФСУ по образец, съгласно Приложение № 7 към условията за кандидатстване. *Декларации се предоставят за кандидата и за всеки от партньорите.*

24.12. Други документи, спомагащи за обосновката на необходимостта от изпълнение на проектното предложение, включително проучвания, анализи, снимков/картен материал, онагледяващ описаните проблеми в проектното предложение и други.

***Общи указания***:

Попълването на формуляра за кандидатстване и прикачването на документите в ИСУН следва да е съгласно „Указания за попълване на формуляр за кандидатстване и подаване на проект по процедура „Изпълнение на мярка 69 от Националната рамка за приоритетни действия за НАТУРА 2000“ чрез ИСУН“ (Приложение № 1 към условията за кандидатстване).

|  |
| --- |
| **25. Краен срок за подаване на проектните предложения[[9]](#footnote-9):**  **31.07.2024 г.** |

|  |
| --- |
| **26. Допълнителна информация[[10]](#footnote-10):**  Кандидатите по процедурата могат да искат разяснения по документите за кандидатстване, в частта „Условия за кандидатстване“ в срок до три седмици преди крайния срок, посочен в раздел 25 на условията за кандидатстване чрез модула за „Е-кандидатстване“, достъпен на интернет адрес: <https://eumis2020.government.bg/> съгласно [Ръководство за потребителя за модул „Е-кандидатстване”](https://files2020.government.bg/7b89e1d3-8e0b-4e93-b289-ba240f2661f2?access_token=BsxXSxYVOlFw0qcNq6Ib1IW-2a1tUxC-hvFLjQw9XYEZJR5DItWiLRlq-VPo4Ihe9BPZamuEg6xu_9mowhBrUnJIiz65xwTw4G9DBru-ohfrvlSkgp85URBn7jtGdLhM2iDPAO6gVP1gPAL3Enpv4svQ2POqULwljl8tKpVmE5trEaKIf-XmA9Nzsafp587YGA4j59N3O84dSoXY9dekCKnQeZvw20bZFGi2kjrh9SV-H4O9hlmPzaftfndkHzhXus9ZqYhH2Mv8cvdyBdf_hJVRGed1BiCvRJh7NDR0m8Y) .  Разясненията от УО се дават по отношение на условията за кандидатстване, не съдържат становище относно качеството на проектното предложение и са задължителни за кандидата. Писмени отговори ще бъдат публикувани в 10-дневен срок от получаване на искането за разяснения, но не по-късно от две седмици преди първия краен срок за подаване на проектни предложения. Отговорите ще бъдат публикувани в системата ИСУН, модул Е-кандидатстване, секция „Отворени процедури“, „Документи за кандидатстване и информация“, както и на интернет страницата на ПОС 2021-2027 г. в Единния информационен портал на Европейските фондове <http://www.eufunds.bg>, като за това ще бъде информиран кандидатът. |

**27. Приложения към Условията за кандидатстване:**

**-** Приложение № 1 – „Указания за попълване на формуляр за кандидатстване и подаване на проект по процедура „Изпълнение на мярка 69 от Националната рамка за приоритетни действия за НАТУРА 2000“ чрез ИСУН;

**-** Приложение № 2 – Образец на Анализ на остойностяване;

**-** Приложение № 3 – Указания за изчисляване на целевата стойност на индикатор за рeзултат (показател за резултат): „Видове с подобрен природозащитен статус (или с тенденция за подобряване) по процедура чрез подбор „Изпълнение на мярка 69 от Националната рамка за приоритетни действия за НАТУРА 2000“.

**-** Приложение № 4 – Декларация за държавни и минимални помощи – образец;

**-** Приложение № 5 – Обща декларация – образец.

**-** Приложение № 6 – Декларация за данни от НСИ – образец.

**-** Приложение № 7 – Декларация за липса на обстоятелствата по чл. 25, ал. 2 от ЗУСЕФСУ - образец.

1. Посочват се конкретни изисквания към индикаторите (показателите) по процедурата, вкл. индикатори (показатели), които следва задължително да бъдат включени в проектните предложения, в случай че има такива. [↑](#footnote-ref-1)
2. Посочва се процентът на безвъзмездната финансова помощ (европейско и национално съфинансиране) и на съфинансирането от страна на бенефициентите (ако е приложимо). [↑](#footnote-ref-2)
3. Кандидатите за бенефициенти следва да имат предвид, че носят отговорност за изпълнение на договора за предоставяне на безвъзмездна финансова помощ в съответствие със закона и условията за изпълнение, като при наличие на някое от основанията по чл. 70, ал. 1 от ЗУСЕФСУ, финансовата подкрепа може да бъде отменена изцяло или частично чрез извършване на финансова корекция спрямо бенефициента, включително във връзка с дейността на партньора по проекта. [↑](#footnote-ref-3)
4. Съгласно НРПД се предвиждат минимум 30 бр. места за подсилване на популацията [↑](#footnote-ref-4)
5. Описват се изискванията за постигане на съответствие с хоризонталните принципи на ЕС и, ако е приложимо, на принос към тях. [↑](#footnote-ref-5)
6. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-6)
7. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-7)
8. В случай че по процедурата се извършва предварителен подбор на концепции за проектни предложения, документите, които се подават на този етап, се посочват отделно. [↑](#footnote-ref-8)
9. В случай че по процедурата се извършва предварителен подбор на концепции за проектни предложения, се посочва и краен срок за подаване на концепциите. [↑](#footnote-ref-9)
10. По преценка на Управляващия орган. [↑](#footnote-ref-10)